title: Idän Uutiset

text: "Idän Uutiset" perustettiin Worcesterissa samaan aikaan ja saman yhtiön toimesta kuin ruotsinkielinen "Finska Amerikanaren". Molempia lehtiä toimitti aluksi J. W. Lähde. Sittemmin "Idän Uutisten" toimittajana työskenteli Victor Vitikka ja hänen kuolemansa jälkeen jälleen Lähde. Vuoden 1897 lopussa lehti siirrettiin Fitchburgiin, jossa se ilmestyi kerran viikossa noin 1500 kappaleen painoksena. Vuonna 1899 sen osti myöhemmin "Pohjan Tähteä" julkaissut kauppias Aleksi Heisson.


title: The Greatest Hit

text: The Greatest Hit on norjalaisen laulajan Annien esikoissingle, joka julkaistiin vuonna 1999. Kappale koostuu Madonnan vuoden 1982 kappaleen ”Everybody” sampleista, ja sen on sanoittanut Annie. Kappale julkaistiin myös Annien esikoisalbumilla "Anniemal".


title: Kirsi Kainulainen

text: Kirsi Kainulainen (s. 23. marraskuuta 1985 Iisalmi) on suomalainen ratamoottoripyöräilijä. Kainulainen on ajanut soolona sekä jäällä että radalla ja vuosina 2015–2017 sivuvaunuluokassa Pekka Päivärinnan matkustajana eli ”purkkiorjana”.


title: Kirsi Kainulainen

text: Kainulainen teki vuonna 2015 historiaa voittamalla MM-pronssia ensimmäisenä naisena ratamoottoripyöräilyssä sivuvaunuluokassa Pekka Päivärinnan kanssa.


title: Kirsi Kainulainen

text: Kaudella 2016 hän teki niin ikään historiaa voittamalla ensimmäisenä naisena MM-osakilpailun moottoripyöräilyssä miesten kanssa samassa sarjassa Unkarin osakilpailun sivuvaunuluokassa sekä voittamalla kauden 2016 ratamoottoripyöräilyn sivuvaunuluokan maailmanmestaruuden Pekka Päivärinnan kanssa.


title: Kirsi Kainulainen

text: Soololuokissa Kainulainen on ajanut radalla SM-, PM- ja EM-tasolla luokissa 125 cc ja 600 cc. Hän on menestynyt myös jääradalla kansallisella tasolla sekä soololla eri luokissa että sivuvaunuluokassa Päivärinnan kanssa.


title: Jewish Encyclopedia

text: Jewish Encyclopedia on alun perin vuosina 1901–1906 julkaistu ja 1960-luvulla uudelleen painettu juutalaisuutta käsittelevä tietosanakirja, joka sisältää yli 15 000 artikkelia. Se on täten Encyclopaedia Judaican ohella tärkeimpiä juutalaisuutta käsitteleviä lähdeteoksia. Nykyisin teos kuuluu public domainiin. Se on saatavilla useilla Internet-sivustoilla, joista huomattavimpia ovat jewishencyclopedia.com ja Internet Archive.


title: Jewish Encyclopedia

text: Kirjan koko nimi on "The Jewish Encyclopedia: A Descriptive Record of the History, Religion, Literature, and Customs of the Jewish People from the Earliest Times to the Present Day"'.


title: Otto Collin

text: Otto Collin (22. joulukuuta 1850 Hämeenlinna – 13. heinäkuuta 1924 Hämeenlinna) oli suomalainen opettaja, eläin- ja kasvitieteen harrastaja ja tunnettu originelli joka saattoi kulkea kaupungilla kesähelteelläkin turkki päällä.


title: Otto Collin

text: Collinin vanhemmat olivat raatimies Karl Johan Collin (1804–1873) ja Johanna Karolina Laurentz (1819–1881). Hän pääsi ylioppilaaksi Hämeenlinnan lukiosta 1870 ja valmistui Helsingin yliopistosta filosofian kandidaatiksi ja maisteriksi 1873. Collin toimi Hämeenlinnan normaalilyseon ja Hämeenlinnan lyseon luonnonhistorian, matematiikan ja kaunokirjallisuuden kollegana 1878–1890. Collin erotettiin vuonna 1890 opettajan virasta oppilaiden moraalin turmelemisesta syytettynä. Hämeenlinnan lyseossa oppilaana olleen Eino Leinon muistelmien mukaan hän oli kertonut pojille murrosiän vaaroista. Myöhemmin Collin oli painoasiamiehenä Hämeenlinnassa 1902–1905 ja vastasi sanomalehtien ennakkosensuurista.


title: Otto Collin

text: Collin on haudattu Hämeenlinnan Ahveniston hautausmaalle.


title: Gragnano

text: Gragnano on kunta Etelä-Italiassa Napolin metropolikaupungissa Campanian alueella. Se sijaitsee noin 30 kilometriä Napolista kaakkoon. Gragnano tunnetaan pastakaupunkina, "Città della Pasta".


title: Gragnano

text: Pastan ja erityisesti makaronin valmistus teki Gragnanosta tunnetun 1500- ja 1600-luvuilla. Varsinainen kulta-aika pastanvalmistuksella oli 1800-luvulla. Tuolloin pastanvalmistus oli vielä käsityötä. Pasta kuivattiin kaupungin pääkadun varrella. Pasta tarvitsi kuivuakseen valoa ja lämpöä. Kaupungin arkkitehdit olivat tämän takia määränneet taloille suurimman korkeuden, jota ei saanut ylittää, ettei pastan saama auringonvalo estyisi. Toisen maailmansodan jälkeen kansainvälinen kilpailu alkoi heikentää Gragnanon pastan menekkiä.


title: Napolin metropolikaupunki

text: Napolin metropolikaupunki () on yksi Italian metropolikaupungeista. Se sijaitsee Campanian alueella Italian eteläosissa. Perustamispäivänään 1. tammikuuta 2015 Napolin metropolikaupunki korvasi Napolin maakunnan ().


title: Napolin metropolikaupunki

text: Metropolikaupunki muodostuu 92 kunnasta, ja sen pääkaupunki on Napoli. Alueen suurimmat kaupungit väkiluvultaan ovat:


title: Napolin metropolikaupunki

text: Metropolikaupungin matkailukohteisiin kuuluvat muun muassa Pompeji, Vesuvius sekä Napolinlahden saaret Ischia, Procida ja Capri.


title: Carl Constantin Collin

text: Carl Constantin Collin (15. elokuuta 1863 Kärkölä – 3. marraskuuta 1941 Kärkölä) oli suomalainen insinööri ja tilanomistaja. Collin perusti Kärkölään englantilaistyylisen Huovilan maisemapuiston ja rakennutti Ranskaan Nizzaan Villa Huovilan nimellä tunnetun huvilansa.


title: Carl Constantin Collin

text: Collinin vanhemmat olivat hovineuvos, ylimetsänhoitaja Carl Johan Collin (1815-1885) ja Ida Carolina Ammondt (k. 1889), Hän pääsi ylioppilaaksi Helsingin ruotsalaisesta normaalilyseosta 1881 ja opiskeli sitten Pariisissa Ecole Centrale des Arts et Manufactures-opistossa valmistuen insinööriksi 1888.


title: Carl Constantin Collin

text: Collin peri isältään Kärkölässä sijainneen Huovilan ratsutilan joka oli kooltaan 2 000 hehtaaria. Hän rakennutti tilalle sahan, suuren navetan ja meijerin sekä pani alulle 4 hehtaarin kokoisen maisemapuiston rakentamisen. Vuonna 1896 Collin hankki Huovilaan seitsemän tonnia painaneen amerikkalaisvalmisteisen Peerless-höyrytraktorin jonka vetämillä vaunuilla kuljetettiin maanteitse tavaroita Huovilasta Järvelän rautatieasemalle. Vuonna 1909 Collin aloitti uuden kaksikerroksisen tiilisen päärakennuksen rakentamisen Huovilaan mutta rakennustyö ei edennyt kivijalkaa pidemmälle kun se keskeytettiin 1912. Collin myi Huovilan vanhan päärakennuksen Kärkölän kunnalle ja korjautti meijeristä itselleen ranskalaisia linnoja muistuttaneen asuintalon.


title: Carl Constantin Collin

text: Collin matkusteli paljon ulkomailla ja hänen kerrotaan matkustaneen kolme kertaa maailman ympäri. Hänellä oli ainakin yhdellä matkallaan mukana värivalokuvauskalustoa ja hänen kerrotaan lähettäneen suuren määrän matkoilla ottamiaan valokuvia Helsingin yliopiston maantieteen laitokselle professori Johan Evert Rosbergille. Collin siirtyi itse asumaan Nizzaan Ranskan Rivieralle jonne hän rakennutti vuonna 1911 Promenade des Anglais-rantabulevardin varrelle myöhäisjugendia ja art deco-tyyliä edustaneen Villa Huovila-nimisen huvilan jonka suunnitteli arkkitehti Marius Allinges. Collin myi huvilan vuonna 1919 autokauppias Sergei Nikolajeffille. Hän rakennutti sitten uuden huvilan itselleen Nizzan Fabroniin nykyisen Nizzan teknologian instituutin sijaintipaikalle.


title: Carl Constantin Collin

text: Collinin omaisuus hupeni ajan kuluessa ja hän joutui myymään Huovilan maita 1890-luvulta alkaen niin että hänelle oli lopulta enää 64 hehtaaria omistuksessaan. Hänen arveltiin menettäneen rahojaan rakennusprojektien ohella Monte Carlon kasinolla ja mahdollisesti myös veljensä pelivelkoja taatessaan. Collin vietti viimeiset elinvuotensa Kärkölässä jossa hänellä oli loppuun asti asumisoikeus Huovilan puistotilaan.


title: Carl Constantin Collin

text: Collinin veljistä Karl Oskar Collin (1857–1938) oli varatuomari joka omisti Pyhäniemen kartanon Hollolassa ja Malagassa kuollut Karl Axel Collin (1859–1898) oli filosofian maisteri.


title: Toni Wirtanen Undercover

text: Toni Wirtanen Undercover on vuonna 2004 Nelosella esitetty 12 osainen televisiosarja, jossa Toni Wirtanen keskittyy jokaisessa jaksossa erilaiseen itseensä liittyvään tai itseään kiinnostavaan teemaan tai pyrkii johonkin asemaan. Esimerkiksi ensimmäisessä osassa Wirtanen pyrkii europarlamentaarikoksi. Myöhemmissä Wirtanen pyrkii muun muassa kuvaamaan filosofisesti haastavan pornofilmin, hakemaan selitystä nuoruutensa ufo-kokemukselle ja perustamaan miesasialiikkeen. Sarjaa esitettiin aluksi keskiviikkoisin kello 21, mutta kuudennesta osasta eteenpäin sarja siirtyi keskiviikon myöhäisillan viimeiseksi ohjelmaksi alkaen n. kello 23 ja 24 välillä.


title: Summit

text: Summit voi tarkoittaa ainakin seuraavia:


title: Nerkoo (Lapinlahti)

text: Nerkoo on yksi Lapinlahden kylistä, joka sijaitsee Lapinlahden kirkonkylästä noin 6 kilometriä pohjoiseen.


title: Nerkoo (Lapinlahti)

text: Nerkoon nimelle ei olla löydetty yksiselitteistä vastausta. Suosituimman oletuksen mukaan Niemeen tuli asumaan Nerkko-niminen mies. Alettiin puhua Nerkonniemestä ja ajan myötä sana vääntyi muotoon Nerkoonniemi. Toinen teoria lähtee foneettisesta yhteydestä ruotsin kieleen, esimerkkeinä "när gå" (läheltä piti) tai "ner gå" (alas virtaa). Kaikista todennäköisin selitys on yksinkertainen: Saamen ’nientä’ merkitsevää sanaa njárga tavataan lainautuneena myös suomenkielisissä paikannimissä: sellaisia ovat Rovaniemen Narkaus sekä Lapinlahden ja Kihniön Nerkoo. Nerkoo tarkoittaa siis niemeä ja sellainenhan Nerkoolta löytyykin: Nerkoonniemi.


title: Nerkoo (Lapinlahti)

text: Vuonna 1866 aloitettiin hätäaputyönä Nerkoon kanavan rakentaminen. Kanavaa rakennettaessa kuoli lähes sata työmiestä.


title: Nerkoo (Lapinlahti)

text: Eemil Halonen aloitti Nerkoolla taidevalimo-toiminnan vuonna 1903.


title: Sumu Sireeni

text: Sumu Sireeni on alkujaan Romaniasta lähtöisin oleva, Facebookissa suurta suosiota saavuttanut suomalainen aasi. Syyskuussa 2016 Sumu Sireenin Facebook-sivulla oli jo yli 18 000 tykkääjää. Sumu Sireeni asuu Kirkkonummella Kaisa Toivosen ravitallissa.


title: Sumu Sireeni

text: Sumu Sireeni on ollut esillä lukuisissa suomalaisissa lehdissä, muun muassa Maaseudun Tulevaisuudessa, Helsingin Sanomissa, Yleisradiossa, Iltalehdessä, Ilta-Sanomissa, Seiskassa, Avussa, Koululaisessa ja Lemmikissä. Sumu Sireenin suosio Facebookissa on kasvanut vuosi vuodelta.


title: Sumu Sireeni

text: Sumu Sireeni on syntynyt noin vuonna 2008 Romaniassa, mistä se on myöhemmin viety Belgiaan. Sieltä sen osti Suomeen hevoskauppias Juha Ruutsalo, joka myi aasin sen nykyisille omistajille Stall Petbackalle ja Täti-M Teamille. Sumu Sireeni asuu Kaisa Toivosen ravitallissa Kirkkonummella. Toivonen myös omistaa Sumu Sireenin puolisonsa ja puolisonsa äidin kanssa.


title: Sumu Sireeni

text: Syyskesästä 2016 Sumu Sireenin odotettiin varsovan ensimmäisen jälkeläisensä. Tiineys kuitenkin päättyi ilmeisesti keskenmenoon. Aasia ei aiota enää astuttaa.


title: Rantaperkiön seisake

text: Rantaperkiön seisake () on entinen rautatieliikennepaikka Riihimäki-Tampere-radalla, Tampereella, Rantaperkiön kaupunginosassa.


title: Rantaperkiön seisake

text: Seisaketta siirrettiin n. 400 m pohjoisemmaksi 1. maaliskuuta 1980 jolloin tariffikilometrimäärä muuttui.


title: Viktor Kuusela

text: Viktor Kuusela (8. helmikuuta 1925 Salmi – 4. huhtikuuta 2017 Helsinki) oli suomalainen taidegraafikko.


title: Viktor Kuusela

text: Kuuselan vanhemmat olivat Johannes Kuusela ja Tatjana Ponkkonen. Hän kävi Suomen Taideakatemian koulun 1946–1948 ja 1951–1954. Professorin arvonimi myönnettiin Kuuselalle vuonna 1985. Kuusela on Suomen Taidegraafikoiden kunniajäsen, yhdistyksen johtokunnassa hän oli 1966–1971. Suomen Taiteilijaseuran hallituksen jäsen Kuusela oli 1967–1971 ja Valtion kuvataidelautakunnan jäsen 1975–1983.


title: Viktor Kuusela

text: Kuuselan teoksia oli ensimmäisen kerran esillä Imatralla 1953. Hän osallistui moniin koti- ja ulkomaisiin yhteis- ja yksityisnäyttelyihin ja hänen teoksiaan on useissa museoissa ja julkisissa tiloissa. Kuusela kuului 1950-lukulaiseen "Ryhmä nuoria taiteilijoita" -ryhmään.


title: Jääkahvi

text: Jääkahvi on kahvia, jota nautitaan kylmänä. Aivan kuten tavalliseen kahviin, niin myös jääkahviin käytetään kahvijauhetta ja maitoa.


title: Jääkahvi

text: Jääkahvi poikkeaa tavallisesta kahvista parilla tavalla. Ensinnäkin tavallisen kahvinkeittimen sijaan sen valmistamiseen käytetään tehosekoitinta. Tämän lisäksi muiden ainesosien joukkoon lisätään jääpaloja, jotka murskaantuvat tehosekoittimessa muiden ainesosien kanssa.


title: Jääkahvi

text: Jotta jääkahvi pysyisi mahdollisimman kylmänä, niin se nautitaan heti valmistamisen jälkeen.


title: Auto, Motor und Sport

text: Auto, Motor und Sport (lyhennettynä AMS) on saksalainen autoalan aikakauslehti, jota julkaisee Motor Presse Stuttgart. Se kertoo autoalan uutuuksista ja alaan liittyvistä aihepiireistä. Lehden ensimmäinen numero ilmestyi joulukuussa 1946.


title: Waysiden koulu

text: Waysiden koulu ("Wayside School") on Louis Sacharin kirjoittama lastenkirjasarja, johon kuuluvat kirjat "Sideways Stories from Wayside School" (1978), "Wayside School Is Falling Down" (1989) ja "Wayside School Gets a Little Stranger" (1995).


title: Waysiden koulu

text: Waysiden koulun hahmoja ovat muun muassa Todd, Maurecia, Jenny, Dana, Myron, Stephen, Shari, Joe, kolme Ericiä ja Bebe. Todd tekee kepposia koulukavereilleen ja vetää hänen tyttöystävänsä Maurecian ponihännästä, mistä rouva Jewls -niminen opettaja usein suuttuu.


title: Waysiden koulu

text: Kirjasarjaan perustuen on tehty elokuva "Wayside: The Movie" (2005) ja animaatiosarja "Wayside" (2007–2008).


title: Burmeister & Wain

text: Burmeister & Wain oli vuonna 1846 toimintansa aloittanut tanskalainen telakka ja konepaja, jonka pääkonttori oli Kööpenhaminassa. Telakka sai Rudolf Dieseliltä yksinoikeuden valmistaa Tanskassa dieselmoottoreita. Maailman ensimmäinen dieselkäyttöinen valtamerialus M/S Selandia valmistui telakalta vuonna 1912. Vuonna 1980 telakan osti saksalaisen Man SE:n, jolloin syntyi MAN B&W Diesel. Nykyään yritys on osa suuriin dieselmoottoreihin ja laivojen propulsiojärjestelmiin keskittynyttä MAN Diesel & Turbo SE:tä. Tällä maailmanlaajuisesti toimivalla yrityksellä on yhä toimintaa myös Tanskassa, muun muassa tuotekehityskeskus.


title: Hoegaarden Witbier

text: Hoegaarden Witbier on belgialaisen Hoegaarden-panimon valmistama vehnäolut. Olut tuli markkinoille vuonna 1966. Hoegaardenin alueella Brysselin itäpuolella ovat Belgian suurimmat vehnänviljelyalueet. 1950-luvulla lähes kaikki vehnäolueen erikoistuneet panimot olivat kuitenkin sulkeneet ovensa, koska pilsner-tyyppiset lageroluet olivat vallanneet markkinat. Panimon perustaja Pierre Celis asui nuoruutensa Tomsin-nimisen vehnäolutpanimon kupeessa, joka oli ovensa sulkeneista panimoista viimeinen. Joitakin vuosia tämän jälkeen Celis avasi oman panimonsa ja toi mausteisen ja alueelle tyypillisen vehnäoluen takaisin markkinoille.


title: Hoegaarden Witbier

text: 1980-luvulla Hoegaardenin panimossa sattui tulipalo, jonka seurauksena Pierre Celis lopulta myi panimonsa Interbrew-nimiselle yritykselle. Interbrew oli aiemmin kattanut suurilta osin tulipalon aiheuttamat vahingot. Pierre Celis muutti lopulta Yhdysvaltoihin, perusti uuden panimoalan yrityksen ja jatkoi samanhenkisten oluiden valmistamista, tunnetuimpana merkkinä Celis White.


title: Hoegaarden Witbier

text: Hoegaarden Witbier on väriltään samean kultainen, ja se on maustettu korianterin siemenillä ja pomeranssinkuorella. Alkoholipitoisuus on 5 % ja suositeltu tarjoilulämpötila noin 10 celsiusastetta. Oluen ruokasuosituksena on grillattu kana, kasvikset, katkaravut ja crème fraîche. Hoegaarden Witbier valmistuksessa käytetään 60/40-osuuksin ohramallasta ja mallastamatonta vehnää.


title: Merimies jonka aallot hylkäsivät

text: Merimies jonka aallot hylkäsivät ("The Sailor Who Fell from Grace with the Sea") on Lewis John Carlinon käsikirjoittama ja ohjaama brittiläinen jännityselokuva vuodelta 1976. Se perustuu Yukio Mishiman romaaniin "Kunnia on katkera juoma" (Otava 1971).


title: Merimies jonka aallot hylkäsivät

text: Tarinassa merimies Jim Cameron (Kris Kristofferson) rantautuu pieneen merenrantakaupunkiin ja rakastuu leskirouvaan (Sarah Miles), joka on murrosikäisen pojan (Jonathan Kahn) yksinhuoltaja. Pirullisen jengijohtajapojan (Earl Rhodes) vaikutuksesta poika alkaa punoa sadistisia juonia miehen pään menoksi.


title: Merimies jonka aallot hylkäsivät

text: Sarah Miles ja nuori Jonathan Kahn saivat kumpikin rooleistaan Golden Globe -ehdokkuuden.


title: Merimies jonka aallot hylkäsivät

text: "Helsingin Sanomien" Paula Talaskivi ei ensi-ilta-arviossaan oikein ymmärtänyt tätä ”hyvin merkillisenä” pitämäänsä elokuvaa. Kalastajakylän kuvaus on hänestä hienoa, mutta elokuvan alun runsaat rakastelukohtaukset antavat odottaa muuta kuin lopun sadismiviritteisiä juonikuvioita. Pääosan esittäjien lisäksi hän kehuu "Kärpästen herraa" muistuttavan poikajoukon roolitöitä. "Video-oppaassa" vuodelta 1994 Sam Inkinen antoi elokuvalle kolme tähteä viidestä, mikä vastaa sanallista arviota ”hyvä”.


title: Toxin

text: Toxin tai Toxin symbiootti on Marvel-kustantamon luoma antisankari, toiselta planeetalta kotoisin olevan symbiootin nimeltä Venom lapsenlapsi. Toxin yhdistyi entiseen New Yorkin poliisiin Patrick Mulliganiin. Mulliganin kuoltua Mustasydämen toimesta Eddie Brockista tuli Toxin. Toxin eroaa Carnagesta ja Venomista sikäli, että hän on hyvä.


title: Tehdäänpä silta

text: Tehdäänpä silta (televisioesityksessä Lasketaan laituriin, ) on ruotsalainen absurdi komediaelokuva vuodelta 1965.


title: Tehdäänpä silta

text: ”Hasse och Tage” -nimellä tunnetun koomikkoparin (Hans Alfredson ja Tage Danielsson) vain vähän dialogia sisältävässä elokuvassa nelihenkinen purjehdusseurue yrittää kerta kerran jälkeen epätoivoisesti rantautua saaressa odottaviin rapujuhliin. Saareen päässeillä on ravut, veneessä ovat viinat. Kun rantautuminen ei millään onnistu, katastrofi seuraa: veneilijät joutuvat juomaan viinat ilman rapuja ja saareen päässeet syömään rapunsa ilman virvokkeita. Kun vene lopulta pääsee rantaan, on kaikki jo liian myöhäistä.


title: Tehdäänpä silta

text: Elokuvan muita näyttelijöitä ovat Monica Zetterlund, Birgitta Andersson, Katie Rolfsen, Lars Ekborg ja Gösta Ekman.


title: Walter Van Tilburg Clark

text: Walter Van Tilburg Clark (3. elokuuta 1909 East Orland, Maine, Yhdysvallat – 10. marraskuuta 1971) oli yhdysvaltalainen kirjailija ja kasvattaja. Hän on Nevadan merkittävimpiä 1900-luvun kirjallisia hahmoja, ja hänet tunnetaan etupäässä romaaneista ja novelleista. Hänet valittiin 1988 ensimmäisenä Nevada Writers Hall of Fameen. Kahden hänen romaaninsa pohjalta on tehty elokuva: "Väärästä tuomiosta" elokuva "Kuolemantuomiopaikka" ja "The Track of the Catistä" elokuva "Puuman jäljillä". Proosassaan Clark oppi hyödyntämään tuttua lännensaagan aineistoa tutkiessaan ihmisen psyykeä ja nostaessaan esiin syvällisiä filosofisia kysymyksiä.


title: Walter Van Tilburg Clark

text: Klassikkoaseman Yhdysvalloissa saanut lännenromaani "Väärä tuomio" ei juuri ole saanut lukijoita ilmestyttyään suomeksi 1945.


title: Qamdo

text: Qamdo eli Chamdo, tai pinyinin mukaan Changdu (, "Qamdo Chongkyêr"; ) on prefektuuritason kaupunki Kiinan Tiibetin autonomisella alueella. Kaupungin pinta-ala on 110 154 neliökilometriä ja väkiluku 657 505 (vuonna 2010). Kaupungin keskusta sijaitsee linnuntietä noin 600 kilometriä autonomisen alueen pääkaupunki Lhasasta itäkoilliseen.


title: Qamdo

text: Piirikuntatasolla kaupunki jakautuu yhteen kaupunkipiiriin ja 10 piirikuntaan.


title: Järjestelmä (holismi)

text: Järjestelmä eli systeemi (kr. "sýstēma" 'yhdistäminen' < "synhistánai" 'yhdistää') on tiettyjen periaatteiden mukainen (toiminnallinen) kokonaisuus.


title: Järjestelmä (holismi)

text: Systeemi (myös "järjestelmä") koostuu osista ja osien välisistä suhteista, jotka muodostavat kokonaisuuden. Systeemille syntyy uusia ominaisuuksia, joita sen osilla ei ole, sillä kokonaisuus on enemmän kuin osiensa summa. Maailma koostuu systeemeistä. Emergenssi on systeemin syntyessä syntyvät uudet ominaisuudet. Systeemin osien väliset vaikutussuhteet ovat systeemin rakenne, organisaatio.


title: Järjestelmä (holismi)

text: Systeemi käyttää hallintaa (dominance) osiinsa liittyen ja osat ja niiden oikeat suhteet luovat systeemeitä emergenssin avulla.


title: Järjestelmä (holismi)

text: Osista muodostuva systeemi on siis mikä tahansa organisaatio, kone, solu tai niistä muodostuva seuraava tai sitä seuraava taso. Esimerkiksi kvarkki, alkeishiukkanen, atomi, molekyyli, monimutkainen proteiinimolekyyli, solu, ihmisen elimet, ihminen, ihmisryhmä (perhe), suurempi ihmisryhmä (heimo), vielä suurempi ihmisryhmä (valtio) ja lopulta ihmiskunta, globalisaatio. Tai työkalu, kone, järjestelmä, järjestelmien järjestelmä. Tai puolijohtavan aineen rajapinta, transistori, yhden bitin muistiyksikkö tai vastaava, mikropiirin toiminnallinen yksikkö, mikropiiri, piirilevy, tietokone, tietokoneverkko ja verkkojen verkko, internet.


title: Järjestelmä (holismi)

text: Järjestelmät voidaan jakaa luonnollisiin ja keinotekoisiin eli ihmisen suunnittelemiin järjestelmiin. Jako voidaan tehdä myös esimerkiksi toiminnallisten ja abstraktien järjestelmien välillä. Ihmisen suunnittelemilla järjestelmillä on yleensä jokin tavoite tai tavoitteita, eli kyseessä ovat tarkoitukselliset järjestelmät. Luonnollisilla järjestelmillä ei katsota olevan tavoitetta samassa mielessä.


title: Järjestelmä (holismi)

text: Järjestelmä on systeemiteorian peruskäsite ja eräs ajattelutapa. Järjestelmä määritellään rajaamalla se ympäristöstään, joka voi myös koostua järjestelmistä. Järjestelmä voidaan myös sisäisesti jakaa alijärjestelmiin. Avoin järjestelmä on vuorovaikutussuhteessa joidenkin ympäristönsä elementtien kanssa, kun taas suljettu järjestelmä on eristetty ympäristöstään.


title: Järjestelmä (holismi)

text: Olemassaolon yleinen pienin systeemimalli muodostuu, kun olemassaolosta (Systeemi, Yksi) otetaan irti sen osa, tarkasteltava yksikkö. Olemassaolo käyttää edellisen mukaan hallintaa sen osaan ja olemassaolon osat luovat emergenssin kautta olemassaoloa, uutta sisältöä, uusia tasoja olemassaoloon. Olemassaolo ja sen osat muokkaavat toisiaan, yleisemmin siis systeemi ja sen osat.


title: Järjestelmä (holismi)

text: Filosofi Hegelin mukaan kyse on myös määrän ja laadun tärkeästä suhteesta: Määrä luo tietyn rajan jälkeen laatua, uutta, emergenttiä ilmiötä olemassaoloon. Suuri määrä oikeassa suhteessa olevia osia luo uuden systeemisen ominaisuuden, jota ei ole osissa. Vertaa solut ja tietoisuus alla.


title: Järjestelmä (holismi)

text: Tämä pienin olemassaolon systeemimalli on visuaalisesti ja filosofisesti hyvin lähellä kiinalaista "Jin ja jang"- käsitettä. Systeemisesti tulkittuna "Jin ja jang"- ilmiössä on kyse osan ja kokonaisuuden ("vastakohtien") harmonisesta, toisiaan muokkaavasta ja toisiaan luovista suhteista.


title: Järjestelmä (holismi)

text: Tämä olemassaolon pienin malli kertoo muun muassa, että:


title: Järjestelmä (holismi)

text: Edellisen perusteella on kaksi perusnäkemystä systeemiin: sisäinen (A) ja ulkoinen (ei-A). Ensin on ymmärrettävä systeemin sisäinen rakenne:


title: Järjestelmä (holismi)

text: Toiseksi on ymmärrettävä systeemin liittyminen muuhun olemassaoloonsa, ympäristöönsä:


title: Järjestelmä (holismi)

text: Tämä kaksinainen näkemys voidaan nähdä myös tieteellisen ajattelun perusprosessina. Mitkä ovat tutkittavan ongelman osat ja miten tutkittava ongelma liittyy (vaikuttaa) muuhun olemassaoloon?


title: Järjestelmä (holismi)

text: Ihmiseen liittyen voidaan siis kysyä:


title: Järjestelmä (holismi)

text: Systeemiluokkia ovat edellisen perussysteemin (A ja ei-A) lisäksi


title: Järjestelmä (holismi)

text: Suljettu systeemi noudattaa termodymaniikan toista pääsääntöä ja pyrkii kohti suurempaa entropiaa, energian tasaantumista ja epäjärjestystä. Avoin systeemi vaihtaa ainetta, energiaa tai/ja tietoa ympäristönsä kanssa ja pyrkii sisäiseen tasapainoon, soluissa esim. homeostaasiin. Avoin systeemi luo sisäistä järjestystä ulkomaailman kustannuksella.


title: Järjestelmä (holismi)

text: Matematiikka käsittelee matemaattisia systeemejä, osia ja niiden välisiä suhteita. Matemaattinen yhtälö on em. mielessä systeemi, sehän kuvaa systeemin rakenteen. Siinä on systeemin osat (muuttujat) ja systeemin osien, muuttujien väliset suhteet (matemattiset ym. operaattorit).


title: Järjestelmä (holismi)

text: Kybernetiikka käsittelee tietoa käsitteleviä systeemejä, eläviä tai konemaisia. Kybernetiikan peruselementit ovat sensori, päätöksenteko, toimielin ja takaisinkytkentä.


title: Järjestelmä (holismi)

text: Tekniikka käsittelee teknisiä systeemejä ja niiden välisiä suhteita, esim. kitka, vääntö, paine, sähkö ja magnetismi. Tekniikan systeemien tasoja ovat työkalut, koneet, järjestelmät ja järjestelmien järjestelmät. Yhä tärkeämpi jako tulee tietokonetekniikasta: kovo (laite) ja pehmo (ohjelmistot).


title: Järjestelmä (holismi)

text: Biologia käsittelee eläviä, autopoiettisiä, itseään uudestaan luovia systeemejä.


title: Järjestelmä (holismi)

text: Kemia käsittelee kemiallisia systeemejä, aineen perusosia (atomit ja molekyylit) ja niiden välisiä suhteita (reaktiot, tasapainot).


title: Järjestelmä (holismi)

text: Fysiikka käsittelee fysikaalisia systeemejä eri tasoilla: kvanttifysiikka, hiukkasfysiikka, atomifysiikka ja niiden välisiä suhteita (voimat).


title: Järjestelmä (holismi)

text: Kosmologia käsittelee kosmisia systeemejä: tähtiä, planeettoja, galakseja ja niiden välisiä suhteita (painovoima). Jne.


title: Järjestelmä (holismi)

text: Systeemi voi olla myös fyysinen, esim. teknologiset systeemit tai käsitteellinen, esim. hankintaprosessin systeemikuvaus. Jälkimmäistä voidaan käyttää fyysisen systeemin mallintamiseen.


title: Järjestelmä (holismi)

text: Voidaankin kysyä, onko olemassaolossa (ontologia) muita yksiköitä kuin systeemejä?


title: Järjestelmä (holismi)

text: Koneet, esim. auto on esimerkki suhteiden merkityksestä. Meillä voi olla kaikki auton osat, esim. huollon tai koulutuksen yhteydessä täydellisesti purettuna huolto- tai koulutushalliin. Purettu auto ei ole auto, vaan suuri määrä auton osia, kaikki auton osat. Vasta kuin osien suhde on oikea, osista tulee systeemi, joka on enemmän kuin osiensa summa. Määrästä tulee laatua. Kun osien suhde on oikea, muodostuu auto. Perusosiinsa purettu auto ilman ennakkotietoa auton kokonaisuudesta antaa myös käsitystä siitä, miten vaikeaa kokonaisuuden hahmottaminen osista käsin voi olla.


title: Järjestelmä (holismi)

text: Auton osat on organisoitu systeemiksi, jolla on ominaisuuksia, joita osilla ei ole yksinään. Sen jälkeen auto, auton idea, hallitsee osia, osat voivat tehdä vain asioita, joita auton kokonaisidea sallii: esim. ventiilit toimivat vain tietyssä tahdissa ja suhteessa toisiinsa ja auton kokonaisuuteen: auto muodostaa siis systeemin. Samalla tavalla kaikki tekniset järjestelmät muodostavat systeemeitä. Olleellista filosofisesti on se, että ensin on idea. Vertaa useamman filosofin metafysiikka ja siellä fyysisen aineen ja idean maailmat.


title: Järjestelmä (holismi)

text: Keskeinen uusi asia kaikkien tarpeellisten osien jälkeen on tieto, tieto osien välisistä oikeista suhteista. Siis idea tai visio ja kokonaisnäkemys systeemin osista, niiden merkitystä toisilleen ja näkemys uuden kokonaisuuden uusista mahdollisuuksista, uusista ominaisuuksista. Ihminen pyrkii rakentamaan tekniset ym. systeeminsä pitkälti tietoisen, ylätason näkemyksen perusteella. Luonto luo systeeminsä taas varioinnin, valinnan, kilpailun, yhteistoiminnan ja lähes rajattomasti käytössä olevan ajan avulla itseorganisoitumisen periaatteella. Kompleksisissa systeemeissä kuten yhteiskunnissa tai taloudessa ihmisen kyky rakentaa tietoisesti tavoitteen mukaisesti toimivia systeemeitä on kuitenkin rajallinen.


title: Järjestelmä (holismi)

text: 1000 kilolla auton osia ei voi ajaa, mutta 1000 kiloa oikeassa suhteessa olevia auton osia mahdollistaa uuden asian, ajamisen. Auton osat ovat myös siinä mielessä hyvä esimerkki, että auton osat voidaan yhdistää (ja jättää yhdistämättä) lukemattomilla tavoilla, joista vain muutama toimii, kuten moni autoilija epäonnekseen ja huoltofirmojen onneksi on havainnut. Usein auton osat on myös rakennettu niin, että yhdistäminen on mahdollista vain yhdellä, oikealla tavalla.


title: Järjestelmä (holismi)

text: Luonto toimii samalla tavalla. Sen osia voi yhdistellä lukemattomilla tavoilla, mutta vain yksi tai muutama kyseisistä tavoista toimii. Systeemin rajat ovat siis hyvin tiukat, esim. ihmisen ruumiin lämpötila. Luontoa ei voi siis ymmärtää osista, vaan kokonaisuuksista lähtien. Filosofi Heinz R. Pagels näkee tässä jopa tieteen uuden paradigman, eli siirtymisen osien tutkimuksesta kokonaisuuksien tutkimiseen, kompleksisuuteen.


title: Järjestelmä (holismi)

text: Auto on myös hyvä esimerkki systeemin (auto) ja muun olemassaolon (tiet, huolto, liikennemerkit, tieliikennelainsäädäntö, autokoulut) välisestä suhteesta. Jos ei ole teitä, harvasta autosta on laajemmin hyötyä ja jos ei ole autojen huoltoa, harvasta autosta on hyötyä pidempään.


title: Järjestelmä (holismi)

text: Olemassaolon systeemit (kvarkit, atomit, molekyylit, solut, monisoluiset, monisoluisten yhteisöt) muodostavat systeemeitä, joista muodostuu toisiaan rakentavia systeemeitä, integroivia tasoja (integrative levels) itseorganisoitumisen kautta.


title: Järjestelmä (holismi)

text: Käsitteen "Integroivat tasot" ovat esittäneet mm. filosofit Auguste Comte ja Herbert Spencer ("First Principles") sekä biokemisti ja tieteen historioitsija Joseph Needham. Vielä aiemmin asian on esittänyt filosofi Georg Wilhelm Friedrich Hegel. Hänen mukaansa määrällinen muutos johtaa jossain vaiheessa laadulliseen muutokseen, uuteen ilmiöön.


title: Järjestelmä (holismi)

text: Suurempia systeemejä syntyy pienemmistä itseorganisoitumisen kautta. Sen keskeinen, uutta synnyttävä prosessi on emergenssi.


title: Järjestelmä (holismi)

text: Integroivien tasojen yhteisiä ominaisuuksia eri sovellutuksissa ovat:


title: Järjestelmä (holismi)

text: Toisiaan luovat tasot näkyvät esim.:


title: Järjestelmä (holismi)

text: Thomas Kuhnin tieteen paradigma on tasomuutos, jossa tiede siirtyy seuraavalle selitystasolle, kun uusia havaintoja ja niitä tukevia teorioita on syntynyt kriittinen määrä.


title: Järjestelmä (holismi)

text: Systeemiä ei voi tarkastella ilman sen ympäristöä, kontekstia. Tämä oli yksi brittiläisen monialaisen tiedemiehen Gregory Batesonin keskeisiä ajatuksia, jota hän sovelsi menestyksekkäästi monella alalla.


title: Järjestelmä (holismi)

text: Ihminen muokkaa yhteiskuntaa, mutta yhteiskunta myös ihmistä (ihmisen). Molemmat muuttuvat jatkuvassa vaikutussuhteessa. Ilman sosiaalista ympäristöä ihmisestä ei tule (kulttuurista) ihmistä. Mm. susilapset osoittavat tämän ihmisen muokkautumisen riippuvuuden ympäristöstään.


title: Järjestelmä (holismi)

text: Autoa ei ole mielekästä tarkastella ilman tiestöä, polttoainejakelua, huoltamoita, kuljettajia, kuljetettavia, autotehtaita, siis ilman auton kontekstia, ympäristöä. Ja vaikka nämä ovat ajateltavissa kun mietimme autoa uutena järjestelmänä, niin onko auton vaikutus ihmisten pariutumisrituaaleihin itsestäänselvyys? Järjestelmät aikaansaavat ennalta-arvaamattomiakin emergenssejä.


title: Järjestelmä (holismi)

text: Jared Diamond toteaa kirjassaan "Tykit, taudit ja teräs" ympäristön ja systeemin vuorovaikutuksesta seuraavasti: "Historia on kulkenut eri kansoille eri teitä, koska kansojen ympäristöt ovat erilaisia, ei sen takia, että kansat ovat biologisesti erilaisia". Vrt esim. Ruotsi, Suomi ja Viro. Vertaa edellä kuva: Maailman pienin systeemi. A = Yhteiskunta, Ei-A = Sen ympäristö, muu olemassaolo.


title: Järjestelmä (holismi)

text: Systeemin tieto voidaan jakaa periaatteessa neljään osaan:


title: Järjestelmä (holismi)

text: Ensin on siis systeemin toiminnan tarvitsema input- tieto. Tämä on "tulkittavaa" tietoa systeemin sisältä ja sen ulkopuolelta. Esim. tieto käden asennosta sekä käden ja kahvikupin välisestä etäisyydestä. Tulkittavaa tietoa saadaan systeemiin aisteilla (eliö) tai sensoreilla (kone). Input- tieto on myös, fyysistä, ulkopuolista tietoa.


title: Järjestelmä (holismi)

text: Toiseksi systeemi tarvitsee edellä mainittua input- tietoa tulkitsevan systeemitiedon, ymmärryksen, mitä input- tieto systeemissä merkitsee:"Kahvikuppi on tartuttavissa tästä tuolilta". Systeemi tieto on "tulkitsevaa" tietoa, käytännössä systeemin rakenne. Tulkitseva tieto on moninaista: geneettistä tai elämän aikana moninaisesti opittua tai koettua. Tulkitsevan tiedon osia ovat ihmisellä aivojen rakenne, kieli, kulttuuri, koulutus, ystävien, tuttujen ja työtovereiden vaikutus jne. Tulkitsevaa tietoa ovat siis aivot (eliö), tietokoneen rakenne (fyysinen ja ohjelmallinen käyttöjärjestelmä) ja geneettisen tiedon (DNA) osalta solu. Systeemitieto on ihmisellä mentaalista, hiljaista (tacit) tietoa.


title: Järjestelmä (holismi)

text: Input- ja systeemitiedosta syntyy output- tieto systeemiin ja systeemin ulkopuolelle. Se on "tulkittua" tietoa. Esim. päätös ojentaa käsi ja tarttua kahvikuppiin. Tai avata tietokoneessa tietty väylä, aktivoida solussa tietyn proteiinin valmistus.


title: Järjestelmä (holismi)

text: Ymmärtämällä systeemin rakenne, sen systeemitieto ja pystymällä toimittamaan systeemille haluttua input- tietoa, systeemi toimii refleksiivisen kontrollin idean mukaisesti tiedon toimittajan haluamalla tavalla. Tämä on informaatiosodankäynnin ydintä.


title: Järjestelmä (holismi)

text: Neljänneksi tarvitaan know-how- tieto, osaaminen tehdä päätetty asia. Vertaa vaikka vastasyntyneen tavoittelurefleksit ja aikuisen ihmisen kahvin juonti. Tämä on osa tulkitsevaa tietoa, siis systeemin rakenne.


title: Järjestelmä (holismi)

text: Systeemi käyttäytyminen riippuu sen ominaisuuksista (sisäisestä rakenteesta), tilasta jossa se alkutilanteessa on ja ympäristön vaikutuksesta systeemiin. Systeemin käyttäytyminen näkyy erilaisina systeemin tiloina ja siirtymisinä niiden välillä. Systeemin rakenne määrittää miten ja mistä tiloista siirrytään mihinkin toisiin tiloihin.


title: Järjestelmä (holismi)

text: Ihmisellä systeeminä voi olla erilaisia tunnetiloja, valveilla olon ja tarkaavaisuuden tiloja jne. Ihmisellä on biologisena ja kehittyvänä systeeminä "normaalijaksossa" mm. vastasyntyneen, lapsen, aikuisen ja vanhuksen tilat.


title: Järjestelmä (holismi)

text: Auton venttiilit käyvät läpi tietyn säännöllisen ja muuttumattoman tilasarjan yhden polttojakson aikana. Tähden elämässä on tietyt tilavaiheet ja ehdot siirtymiselle tiloista toiseen jne.


title: Järjestelmä (holismi)

text: Uuden systeemitason oleellisia kysymyksiä ovat rajat. Mistä ne muodostuvat? Ne suojaavat systeemiä ja säännöstelevät sen ja ympäristön välisiä tieto-, energia- ja materiaalivirtoja. Vain rajojensa sisällä, suojaamana integroidut prosessit ovat mahdollisia häiriöttä. Vertaa esim. solukalvo, mikropiirin ja laitteen kotelo, ihmisen iho ja valtion raja, tai tietyn matemaattisen alan aksioomat. Luonnonlakien vaikutusetäisyydet ovat tietyllä tavalla myös rajoja. Painovoima on tässä ilmeisesti erityisasemassa.


title: Järjestelmä (holismi)

text: Uuden systeemitason olellisia kysymyksiä ovat edelleen "petturien" ja "vapaamatkustajien" kontrolli. Ilman niitä uusi systeemi tuskin jää evoluutiossa henkiin. Esimerkkejä "vapaamatkustaja"- ongelman hallinnasta ovat ihmisen immuunijärjestelmä tai valtion poliisi ja asevoimat. Tämä antaa mielenkiintoisia ajatuksia esim. internetin tulevaisuuteen. Oleellista on systeemin kannalta sille vaarallisten "vapaamatkustajien" tunnistaminen. "Vapaamatkustajat" voivat johtaa myös yhteistyöhön, symbioosiin.


title: Järjestelmä (holismi)

text: Systeemillä on edelleen tietyillä elementeillä ja tietyssä ympäristössä tietty koon maksimi. Koon kasvattaminen siitä edellyttää uutta systeemitasoa, uudenlaista järjestystä. Vertaa atomit, molekyylit, solut, monisoluiset ja monisoluisten yhteisöt. Usein tämä uusi taso edellyttää myös uutta tapaa siirtää, tallentaa ja käsitellä tietoa.


title: Järjestelmä (holismi)

text: Uusi taso perustuu osiensa erikoistuneeseen työnjakoon ja edellyttää jonkinlaista keskitettyä kontrollia tai johtoa, vertaa dominanssi edellä. Ihmisyhteisöjen koon kasvaessa tämän hierarkian, dominanssin syntyminen on ollut oleellinen kasvun edellytys. Siis metsästysjoukon johtaja, heimopäälliköt, kuninkaat ja keisarit jne.


title: Järjestelmä (holismi)

text: Luonnon osalta keskitetyn kontrollin voi korvata äärettömyys, ääretön määrä aikaa kokeilla (kaikkea). Työjaon tehoa tulee siitä, että erikoistumattomat osat voivat erikoistua ja jättää siis pois toiminnastaan monia osia, joita ne tarvitsisivat yksinään toimiessaan. Esimerkki vaikka globalisaatio ja sokerin viljely Suomessa, Ranskassa ja Mosambikissa. Niissä on kertaluokan tehoero (tonnia/hehtaari) siirryttäessä aina etelämmäksi.


title: Järjestelmä (holismi)

text: Koska systeemin toiminta perustuu yhteistyöhön, erikoistumiseen ja työnjakoon, uudet osat tarvitsevat systeemin, jolla ne voivat välittää erikoistumisen edellyttämää tietoa toisilleen. Uuden systeemitason oleellinen edellytys on siis (usein) uudenlainen tiedonvälitysjärjestelmä. Kyseinen tiedonvälitysjärjestelmä ja sen käyttö ei saa kuluttaa enempää energiaa kuin on erikoistumisesta saatava hyöty.


title: Järjestelmä (holismi)

text: Uuden tiedonvälityssysteemin on myös oltava ominaisuuksiltaan sellainen, että tiedonvälitysjärjestelmän ominaisuudet mahdollistavat systeemin toiminnan systeeminä, siis esim. nopeuden, kapasiteetin ja muiden ominaisuuksien osalta. Globaali systeemi (työnjako) vaatii globaalia tiedonvälityssysteemiä (internet, globaalit mobiiliverkot). Uusi tiedonvälitysjärjestelmä on aivan keskeinen muuttuja systemitasojen synnyssä.


title: Järjestelmä (holismi)

text: Uusien systeemitasojen ominaisuus näyttäisi olevan, että vain uuden, suuremman systeemin osana alemmilla osilla on mahdollisuus henkiinjäämiseen ja kehittymiseen. Systeemi käyttää siis kontrollia osiinsa nähden. Monisoluisen erikoistuneet solut voivat menestyä vain osana monisoluisia tai osana niille tärkeää struktuuria. Vertaa edellinen kappale (Esim: erikoistuneet solut ovat siis luopuneet solutasoisesta lisääntymisestä).


title: Järjestelmä (holismi)

text: Edellinen koskee uutta systeemitasoa, erikoistuneiden osien yhteistoiminnasta syntyviä uusia systeemejä. Joka tasolle jää valtaosa vanhoista systeemeistä pysyvästi kyseiselle tasolle. Siis vaikka osa molekyyleistä "erikoistuu" elämän molekyyleiksi, valtaosa olevista molekyyleistä jää aiemmalle tasolle, elämän ulkopuolelle. Vertaa myös bakteerit ja muut yksisoluiset.


title: Järjestelmä (holismi)

text: Uusien systeemitasojen oleellinen ominaisuus on kyky sopeutua muuttuviin olosuhteisiin, kehittyä ja oppia. Tähän hermosolut, refleksit, laajemmat hermoverkot, aivot, oppiminen, ajattelu, mielikuvitus ja ihmisten kulttuuri sekä globaali yhteisö antavat uusia kasvavia ja nopeita mahdollisuuksia.


title: Järjestelmä (holismi)

text: Uuden systeemitason ominaisuus on myös se, että se on aina suurempi osa olemassaoloa. Se voi siis vaikuttaa olemassaoloon enemmän, selvitä olemassaolon suuremmista muutoksista. Vertaa vaikka SARS ja globaali yhteistoiminta sen lyömisessä.


title: Järjestelmä (holismi)

text: Uudessa systeemissä on aina kaikki alemmat osat olemassa. Esim. ihmisessä on seuraavat tasot: alkeishiukkaset, atomit, molekyylit, solut, elimet ja kokonaisuutta mallintavat aivot. Mm. siksi ihmistä voidaan hoitaa kemiallisesti tai sädehoidolla vaikka ihmisessä on ylimpänä tasona on "abstrakti" tietoisuus.


title: Taika-avain

text: Taika-avain tai Buratinon seikkailut () on neuvostoliittolainen piirroselokuva vuodelta 1960. Sen ovat ohjanneet Ivan Ivanov-Vano ja Dmitri Bаbitšenko, ja sen on tuottanut Sojuzmultfilm. Elokuva perustuu Aleksei Nikolajevitš Tolstoin teokseen "Pieni kulta-avain eli Buratinon seikkailut" (1936), joka vuorostaan pohjautuu Carlo Collodin saturomaaniin "Pinokkion seikkailut" (1881–1883).


title: Taika-avain

text: "Video-oppaassa" vuodelta 1994 Markku Salmi pitää "Taika-avainta" huumoripitoisena ja teknisesti korkeatasoisena mutta moittii sen suomenkielistä dubbausta. Hän antaa sille kolme tähteä viidestä, mikä vastaa sanallista arviota ”hyvä”.


title: Sebastian Erixon

text: Sebastian Erixon (s. 12. syyskuuta 1989 Sundsvall, Ruotsi) on ruotsalainen jääkiekkopuolustaja, joka pelaa SHL-joukkue Färjestad BK:ssa. Elite Prospects -sivuston mukaan hän on vahva kahden suunnan puolustaja, jolla on hyvä pelikäsitys. Sivuston mukaan Erixon ei ole kovin näyttävä pelaaja, mutta hän tekee järkeviä ratkaisuja, sijoittuu hyvin ja osaa tarvittaessa tukea hyökkäyksiä. Erixon antaa hyviä syöttöjä, laukoo hyvin ja pelaa hyvää kiekollista peliä. Ajoittain hän kuitenkin unohtaa merkkaamansa miehen ja Erixonilla on kehitettävää myös voimassa.


title: Sebastian Erixon

text: Erixon on Timrå IK:n kasvatti. Hän debytoi seuran Elitserien-joukkueessa vain 16-vuotiaana kaudella 2006–2007, jolloin Erixon pelasi kaksi runkosarjaottelua. Kaudella 2007–2008 hän pelasi Elitserienissä 27 runkosarja- ja kahdeksan playoff-ottelua jääden ilman tehopisteitä. Erixon pelasi myös lähet puolet kaudestaan lainalla sarjatasoa alempana HockeyAllsvenskan-joukkue IF Sundsvall Hockeyssa, jossa hän teki 23 runkosarjaottelussa tehot 2+5=7. Helmikuussa 2008 Erixon teki Timrån kanssa vuoden mittaisen jatkosopimuksen.


title: Sebastian Erixon

text: Kaudella 2008–2009 Erixon avasi pistetilinsä Elitserienissä ja teki 48 runkosarjaottelussa tehot 3+4=7 ja seitsemässä playoff-ottelussa tehot 1+2=3. Myös kaudella 2009–2010 hän teki runkosarjassa seitsemän tehopistettä. Helmikuussa 2010 Erixon teki Timrån kanssa kolmivuotisen jatkosopimuksen. SKA Pietari varasi hänet ensimmäisellä kierroksella 11. pelaajana . Kaudella 2010–2011 Erixon oli Timrån tehokkain puolustaja tehoilla 5+15=20.


title: Sebastian Erixon

text: Huhtikuussa 2011 Erixon teki kaksivuotisen tulokassopimuksen Vancouver Canucksin kanssa. Hän aloitti kauden 2011–2012 AHL-joukkue Chicago Wolvesissa, jossa Erixon teki 30 runkosarjaottelussa tehot 1+7=8, kunnes Canucks kauppasi hänet helmikuussa 2012 Anaheim Ducksiin vaihdossa Andrew Gordoniin. Erixon lähetettiin AHL-joukkue Syracuse Crunchiin, mutta hän sai kuitenkin aivotärähdyksen viimeisessä Wolvesissa pelaamassaan ottelussa, eikä pelannut loppukaudella otteluakaan. Kesäkuussa 2012 Ducks asetti Erixonin siirtolistalle. Koska mikään toinen NHL-seura ei napannut häntä, Ducks lopulta osti Erixonin sopimuksen ulos.


title: Sebastian Erixon

text: Kaudeksi 2012–2013 Erixon palasi vuoden mittaisella sopimuksella Timrå IK:n riveihin. Joukkue putosi kauden päätteeksi Allsvenskaniin, mutta Erixon siirtyi kaudeksi 2013–2014 jatkamaan SHL-uraansa kaksivuotisella sopimuksella Växjö Lakers HC:hen. Hän teki Ruotsin pääsarjatason yhden kauden piste-ennätyksensä tehoilla 7+15=22. Kaudella 2014–2015 Erixon oli Mestarien liigassa neljällä syöttöpisteellään Lakersin paras syöttäjä Ville Varakkaan kanssa. Hän voitti kauden päätteeksi Ruotsin-mestaruuden.


title: Sebastian Erixon

text: Erixon siirtyi kaudeksi 2015–2016 kaksivuotisella sopimuksella Färjestad BK:hon. Tammikuussa 2017 hän teki joukkueen kanssa kaksivuotisen jatkosopimuksen.


title: Sebastian Erixon

text: Erixon pelasi alle 20-vuotiaiden MM-kilpailuissa vuonna 2009, jolloin hän voitti hopeaa. Erixon pelasi myös alle 18-vuotiaiden MM-kilpailuissa vuonna 2007 voittaen pronssia.


title: Sebastian Erixon

text: Ruotsin A-maajoukkueessa Erixon on pelannut 13 ottelua tehopistein 3+2=5. Hän teki A-maajoukkuedebyyttinsä 10. marraskuuta 2010 Karjala-turnauksen Örnsköldsvikissä pelatussa avausottelussa Tšekkiä vastaan. Erixonin ensimmäinen A-maajoukkuemaali syntyi hänen neljännessä ottelussaan, 16. joulukuuta 2010 Channel One Cupissa Moskovan Megasport-Urheilupalatsissa turnauksen isäntäjoukkue Venäjää vastaan. Hän on pelannut myös yhteensä 22 nuorten ja 17 poikien maaottelua.


title: Sebastian Erixon

text: Erixonin vuotta vanhempi isoveli Christopher pelasi hyökkääjänä Sebastianin joukkuetoverina Timrån junioreissa ja hän edustaa nykyään HockeyTvåan-joukkue Ånge IK:ta. Veljesten isä Staffan pelasi omalla urallaan hyökkääjänä yhteensä 36 Elitserien-ottelua Färjestadissa ja Timråssa.


title: Santeri Koponen

text: Santeri Koponen (s. 1. marraskuuta 1997 Joensuu) on suomalainen jääkiekkopuolustaja, joka edustaa Mestis-joukkue Heinolan Peliittoja.


title: Santeri Koponen

text: Koponen on Jokipoikien kasvatti. Hän nousi kaudella 2012–2013 seuran C-nuorten kapteenistoon ja oli C-nuorten SM-sarjan runkosarjassa Jokipoikien tehokkain puolustaja tehoilla 12+16=28. Kaudella 2013–2014 Koponen oli seuran B-nuorten tehokkain puolustaja tehoilla 6+18=24. Kaudeksi 2014–2015 hän siirtyi Saimaan Pallon B-nuoriin, joiden varakapteenina Koponen toimi. Hän oli tehoilla 8+36=44 joukkueen paras syöttäjä ja jakoi sisäisen pistepörssin voiton Tomi Tiaisen kanssa. Koponen voitti koko B-nuorten SM-sarjan puolustajien pistepörssin. Kaudella 2014–2015 hän nousi SaiPan A-nuorten varakapteeniksi ja voitti joukkueen sisäisen tehotilaston lukemalla +13.


title: Santeri Koponen

text: Toukokuussa 2013 Koponen teki SaiPan 1+1-vuotisen SM-liigasopimuksen. Hän pelasi ensimmäisen miesten pääsarjaottelunsa Mestarien liigassa 4. syyskuuta 2016 ruotsalaista Luleå HF:ää vastaan. Koponen merkittiin SaiPan seitsemänneksi puolustajaksi. Ensimmäisen SM-liigaottelunsa hän sai tililleen 9. joulukuuta 2016 vieraissa Oulun Kärppiä vastaan. Koponen merkittiin SaiPan seitsemänneksi puolustajaksi ja hän jäi lopulta ilman jääaikaa. Koponen sai ensimmäiset peliaikansa SM-liigassa seuraavassa ottelussa 10. joulukuuta 2016 vieraissa Vaasan Sportia vastaan. Hän sai ottelussa jääaikaa 14.24 minuuttia. Liigauransa avausmaalin Koponen teki kahdeksannessa ottelussaan 21. tammikuuta 2017 vieraissa Porin Ässiä vastaan. Hän pelasi kauden aikana SM-liigassa kaikkiaan 25 runkosarjaottelua tehden yhden maalin. CHL:ssä otteluita kertyi yksi. Yli puolet kaudestaan Koponen pelasi kuitenkin vielä SaiPan A-nuorissa, joiden tehokkain puolustaja hän oli tehoilla 3+14=17. Helmikuussa 2017 Koponen pelasi yhden ottelun lainalla Mestis-joukkue Savonlinnan Pallokerhossa. Maaliskuussa SaiPa käytti hänen sopimuksessaan olleen option ja teki vuoden mittaisen jatkosopimuksen Koposen kanssa.


title: Santeri Koponen

text: Kaudella 2017–2018 Koponen pelasi SaiPan SM-liigajoukkueessa neljä runkosarjaottelua ilman tehopisteitä. Hän pelasi suurimman osan kaudestaan seuran A-nuorissa, joiden tehokkain puolustaja Koponen oli tehoilla 6+21=27, joilla hän jakoi A-nuorten SM-liigan puolustajien pistepörssin yhdeksännen sijan Ilveksen Lassi Thomsonin kanssa. Koponen pelasi kauden aikana myös lainalla Mestiksen nousijajoukkue Imatran Ketterässä, jossa hän pelasi kauden loppuun ja sai tililleen 12 runkosarja- ja kaksi playoff-ottelua tehden kolme syöttöpistettä.


title: Santeri Koponen

text: Kaudeksi 2018–2019 Koponen siirtyi vuoden mittaisella sopimuksella Mestis-joukkue Heinolan Peliittoihin.


title: Henry Karjalainen

text: Henry Karjalainen (s. 5. elokuuta 1995 Lappeenranta) on suomalainen jääkiekkoilija, joka pelaa Mestis-joukkue Imatran Ketterässä. Hän on pelipaikaltaan vasen laitahyökkääjä. Karjalaisen aiemman seuran TuTon urheilutoimenjohtaja Elmo Aittolan mukaan hän on pelitaitava hyökkääjä, joka ei myöskään kaihda kontakteja ja kaksinkamppailuja.


title: Henry Karjalainen

text: Karjalainen on Saimaan Pallon kasvatti. Hän siirtyi kaudeksi 2010–2011 Imatran Ketterän C-nuoriin, mutta palasi kuitenkin kesken kauden SaiPaan ja siirtyi seuran B-nuoriin. Kaudella 2012–2013 hän oli seuran B-nuorten paras pistemies tehoilla 17+31=48. Kaudella 2014–2015 Karjalainen oli SaiPan A-nuorten kolmanneksi paras pistemies tehoilla 11+23=34. Hän oli pudotuspeleissä tehoilla 1+7=8 joukkueen paras syöttäjä ja jakoi sisäisen pistepörssin voiton Adam Zbořilin ja Janne Kettusen kanssa. Kaudella 2015–2016 Karjalainen nousi SaiPan varakapteeniksi.


title: Henry Karjalainen

text: Kaudeksi 2016–2017 Karjalainen teki SaiPan kanssa vuoden mittaisen SM-liigasopimuksen. Hän pelasi ensimmäisen miesten pääsarjaottelunsa Mestarien liigassa 4. syyskuuta 2016 ruotsalaista Luleå HF:ää vastaan. Karjalainen merkittiin SaiPan 13. hyökkääjäksi. SM-liigadebyyttinsä hän teki 14. helmikuuta 2017 Oulun Kärppiä vastaan. Karjalainen sai ottelussa jääaikaa 11.54 minuuttia. Liigauransa avausmaalin hän teki 9. maaliskuuta 2017 runkosarjan kolmanneksi viimeisellä kierroksella KooKoota vastaan. Karjalaisen osuma jäi SaiPan 1–7-murskatappioon päättyneessä ottelussa joukkueen ainoaksi maaliksi. Mikko Myllykoski valitsi hänet ottelun Alumnien tähtien kolmostähdeksi. Karjalainen pelasi kauden aikana SM-liigassa 11 runkosarjaottelua tehden yhden maalin sekä yhden ottelun CHL:ssä. Suurimman osan kaudestaan hän pelasi SaiPan A-nuorissa. Karjalainen oli tehoilla 6+25=31 joukkueen paras syöttäjä ja toiseksi paras pistemies Antton Mönkäreen jälkeen.


title: Henry Karjalainen

text: Karjalainen siirtyi kaudeksi 2017–2018 vuoden mittaisella sopimuksella Mestis-joukkue TuToon. Hän pelasi joukkueessa alkukaudella vain kuusi ottelua, kunnes Karjalaisen sopimus purettiin lokakuussa 2017, jolloin hän siirtyi kahden viikon try-outille Mestiksen nousijajoukkue Imatran Ketterään. Karjalaisen koejakso ei tuonut hänelle jatkosopimusta. Marraskuussa hän siirtyi loppukauden sopimuksella Suomi-sarjajoukkue Kotkan Titaaneihin.


title: Henry Karjalainen

text: Syksyllä 2018 Karjalainen harjoitteli Ketterän Mestis-joukkueen kanssa, kunnes syyskuussa hän teki joukkueen kanssa kauden 2018–2019 kattavan sopimuksen.


title: Antonina Seredina

text: Antonina Aleksandrovna Seredina (, 23. joulukuuta 1929 Lovtsovo, Tverin alue, Venäjän SFNT – 2. syyskuuta 2016) oli Neuvostoliittoa edustanut ratameloja, olympiavoittaja ja maailmanmestari.


title: Antonina Seredina

text: Seredina voitti Roomassa 1960 olympiakultaa molemmilla naisten matkoilla. Méxicossa 1968 hän voitti kajakkikaksikoissa olympiapronssia, ja Tokiossa 1964 hän sijoittui samalla matkalla neljänneksi.


title: Antonina Seredina

text: Seredina voitti myös useita MM- ja EM-mitaleja. Hän kuoli 86-vuotiaana 2. syyskuuta 2016.


title: Ihminen (albumi)

text: Ihminen on psykedeelisen rockin yhtye Seremonian toinen studioalbumi. Se julkaistiin 18. lokakuuta 2013 levymerkillä Svart Records.


title: Ihminen (albumi)

text: Soundin Antti Mattila antoi albumille neljä tähteä viidestä. Hän kuvailee albumia tunnelmalliseksi ja nykyaikaan epäsovinnaiseksi, tasokkaaksi historiankirjoitukseksi ja vastavoimaksi musiikkiteollisuudelle, joka sisältää vaikutteita varhaisesta heavy rockista. Imperiumin Antti Klemi sanoí arvostelussaan yhtyeen käyttäneen yllätysmomenttinsa esikoisalbumillaan, mutta myönsi yhtyeen menneen eteenpäin monella osa-alueella. Kehuja saivat erityisesti muusikoiden soitanta ja laulajan äänen vivahteikkuuden kehitys.


title: Ihminen (albumi)

text: Kaikki kappaleet säveltänyt ja sovittanut Seremonia sekä sanoittanut Ilkka Vekka, ellei toisin mainittu.


title: Nissan Cherry

text: Nissan Cherry (alun perin Datsun Cherry) on Nissanin vuosina 1970–1986 valmistama automalli. Valmistuksen päätyttyä sen korvasi Euroopassa Nissan Sunny.


title: Nissan Cherry

text:
Syksyllä 1970 esitelty ensimmäisen sukupolven Cherry oli Nissanin ensimmäinen etuvetoinen auto. Euroopassa mallinimenä oli alun perin Datsun 1000, ja vuodesta 1973 lähtien Datsun 100A ja 120A.
Korimalleina olivat kaksi- ja nelioviset sedanit, kolmiovinen hatchback (”farmari”) ja vuodesta 1973 lähtien myös erikoisesti muotoiltu coupé (120A). Sekä edessä että takana oli erillisjousitus. Auto oli näppärä ajettava kaupungissa ja kohtuullinen myös maantiellä. Takaistuintilat olivat kuitenkin ahtaat ja melutaso korkea. Mallin 1,0-litraista moottoria oli aiemmin käytetty Datsun Sunnyssa. Se tuotti tehoa 53 hevosvoimaa ja tarjosi yllättävän hyvän suorituskyvyn. Coupé-korisen 120A:n moottori oli 1,2-litrainen (69 hv).


title: Nissan Cherry

text: Malli sai syksyllä 1972 uudenlaisen kojetaulun. Myös seuraavana vuonna tuli pieniä uudistuksia, muun muassa suuremmat kulmikkaat takavalot.


title: Nissan Cherry

text: Mallin suurikokoisempi seuraaja, F-II, esiteltiin vuonna 1974, mutta alkuperäisen mallin kaksiovinen korimalli jäi tuotantoon vuoteen 1977 saakka.


title: Nissan Cherry

text: Edeltäjäänsä suurempi toisen sukupolven Cherry tuli markkinoille syksyllä 1974. Se oli viimeinen malli, josta käytettiin Cherry-nimeä Japanin kotimarkkinoilla. Pohjois-Amerikassa sen nimenä oli Datsun F10 ja Euroopassa Datsun 100A/120A F-II. Saatavana oli nyt myös puoliautomaattinen "Sportmatic"-vaihteisto, jossa oli momentinmuunnin manuaalivaihteiston kytkimen sijasta. Myös 1,4-litrainen moottori oli tarjolla. Nissan-mallistossa B-segmentin automallin paikan otti Nissan Micra (tosin vasta 1982), koska uusi Cherry N10 kasvoi kokoa ja nousi C-segmenttiin.


title: Nissan Cherry

text: Nissan Pulsar esiteltiin Japanissa vuoden 1978 lopussa, ja Eurooppaan se saapui Cherry-nimisenä keväällä 1979. Muotoilu oli edeltäjää linjakkaampaa. Kokonaan uusi korimalli oli viisiovinen farmari. Sisätilat olivat edelleen ulkomittoihin nähden pienet ja melutaso korkea. Moottorivaihtoehtoina säilyivät vanhat 1,0- ja 1,2-litraiset.


title: Nissan Cherry

text: Cherryä uudistettiin alkuvuodesta 1981. Ulkonäkömuutoksia olivat neliskulmaiset ajovalot, uusi etusäleikkö ja muovipuskurit. Euroopan moottorivalikoimaan lisättiin 1,4-litrainen. Vuoden 1981 lopussa Cherry sai uudet 1,0- (50 hv), 1,3- (60 hv) ja 1,5-litraiset (75 hv) OHC-moottorit.


title: Nissan Cherry

text: Neljäs ja viimeinen Cherry-sukupolvi tuli markkinoille vuonna 1982. Myös tämä malli tunnettiin Japanin kotimarkkinoilla Nissan Pulsarina. Australialainen Holden valmisti autoa nimellä Holden Astra. Nissan ja Alfa Romeo solmivat myös yhteistyösopimuksen, jonka myötä Alfa Romeo alkoi valmistaa Italiassa Arna-malliaan, joka oli käytännössä uudelleennimetty Cherry, mutta sen moottori, vaihteisto ja etujousitus olivat italialaisvalmistajan omia. Samalta tehtaalta rullasi myös Nissan Cherryjä, joiden mallinimessä oli Europe-lisämerkintä erotukseksi Japanissa valmistetuista malleista. Tekniikka oli sama kuin Alfa Romeo Arnassa, ja takavalot olivat erilaiset kuin Japanissa valmistetuissa Cherryissä.


title: Nissan Cherry

text: Cherryn moottorivalikoimassa olivat 1,0- (50 hv), 1,3- (60 hv) ja 1,5-litraiset (69 hv) bensiinimoottorit. Italiassa valmistuneissa Cherry Europe -malleissa oli Alfa Romeon 1,2- (63 hv) ja 1,5-litraiset (95 hv) bokserimoottorit. 1,5 litran moottorilla varustettu malli oli urheilullisempi GTi-versio.


title: Kristalliarkki

text: Kristalliarkki on psykedeelisen rockin yhtye Seremonian kolmas studioalbumi. Se julkaistiin 8. toukokuuta 2015 levymerkillä Svart Records.


title: Kristalliarkki

text: Soundi Arttu Seppänen antoi albumille kolme tähteä viidestä. Hän suhtautuu ristiriitaisesti laulaja Noora Federleyn tulkintaan suhteessa instrumentaatioon, vaikkakin hän kehuu laulajan ”maanisen ja häiriintyneen tyylin” osuvan ajoittain nappiin. Myös Imperiumin arvosteluja kritisoi Federleyn laulua, sanoen sen saavan ”jopa Mana Manan Jouni Mömmön kuulostamaan taidokkaalta laulajalta”. Hän sanoo kuitenkin albumin olevan edeltäjiinsä nähden psykedeelisempi ja rituaalimaisempi albumi, mikä sopii yhtyeen tyyliin paremmin kuin suoraviivainen rock. Kaaoszinen Sami Elamaa antoi albumille kahdeksan pistettä kymmenestä, ja sanoo viimeistään 14-minuuttisen lopetuskappale ”Kristalliarkin” hitsaavan albumista vahvan kokonaisuuden.


title: Ryūkyū kenpō

text: Ryūkyū kenpō () on yleisnimitys kaikille karaten tyylisuunnille, jotka ovat peräisin Riukiusaarilta.


title: Ryūkyū kenpō

text: Seiyū Oyatan kehittämä Ryū-te tunnettiin vuoteen 1995 saakka Ryūkyū kenpōna. Oyata kuitenkin muutti tyylinsä nimen, kun George Dillman opetti Ryūkyū kenpōsta omaa versiotaan. Dillmanin versio on koko nimeltään Ryūkyū kenpō tomari-te, ja siihen on yhdistetty myös Dillmanin harjoittamaa toista karaten tyylisuntaa tomari-teta.


title: Yves Matton

text: Yves Matton (s. 25. heinäkuuta 1967 Kortrijk) on belgialainen entinen ralliautoilija sekä nykyinen Citröen rallitallin tallipäällikkö. Vuodet 2002–2008 Matton toimi Citroënin organisaatiossa asiakasautojen kilpailu- ja liiketoiminnasta vastaavana päällikkönä. Vuonna 2008 hän ryhtyi yksityisyrittäjäksi perustaen Citroën- autoilla kilpailevia asiakkaita palvelevan MY Racing-yhtiön. Matton on toiminut Citroënin tallipäällikkönä 5. tammikuuta 2012 lähtien korvaten tehtävässään Olivier Quesnelin.


title: Pahuuden äänet

text: Pahuuden äänet on psykedeelisen rockin yhtye Seremonian neljäs studioalbumi. Se on julkaistiin 30. syyskuuta 2016 levymerkillä Svart Records. Kappaleiden sanoitukset jatkavat edeltävän albumin, "Kristalliarkin" teemaa. Musiikillisesti se on yhtyeen siihenastisista julkaisuista synkin.


title: Pahuuden äänet

text: Albumin lopetuskappale ”Uusi aamu sarastaa” julkaistiin Soundcloud -suoratoistopalvelussa 22. elokuuta 2016. Toinen kappale ”Kuoleman planeetta” julkaistiin 1. syyskuuta 2016 musiikkivideon saattelemana.


title: Pahuuden äänet

text: Albumi sai hyvän vastaanoton. Metalliluolan Ilkka Järvenpää antoi albumille arvosanan 8–/10. Hän kuvaili sitä hämmentäväksi eikä omaan makurepertuaariinsa soveltuvaksi, mutta myönsi psykedeelisen 60-lukulaisen soundin menneen nappiin. Viihdesivusto Imperiumilta albumi sai arvosanan 6.5/10, joka on poikkeuksellisesti kahden arvostelijan arvioiden keskiarvo. Tuomio Harju piti albumia välityönä ja epäili ettei yhtyeellä ole välttämättä enää muuta annettavaa, kun taas Antti Klemi piti uutta suuntaa hyvänä, vaikka hänestä noise-musiikin harmonia kaipaa vielä työtä.


title: The Ripsipiirakka Show

text: The Ripsipiirakka Show on punkyhtye Ripsipiirakan kolmas ja viimeiseksi jäänyt studioalbumi. Se julkaistiin vuonna 2005 levymerkillä Universal Music. Albumiin on sisällytetty musiikkivideot kappaleista ”Viaton” ja ”Tule vaan”.


title: The Ripsipiirakka Show

text: Albumi sai ristiriitaisen vastaanoton. Soundin Antti Marttinen antoi albumille kolme tähteä viidestä. Hän piti albumia rutiininomaisena punk pop -levynä, joka tarjoaa iskeviä kertosäkeitä. Smackthejackin Jarkko Rotstén lyttäsi albumin yllätyksettömäksi, epähauskaksi teini-angstiksi, jossa ainoastaan soundit ovat onnistuneet.


title: The Ripsipiirakka Show

text: Kappaleet 1-3, 5-6 säveltänyt ja sanoittanut Jukka Tanskanen sekä sovittanut Ripsipiirakka. Kappale 4 sävellys Olli Salonen, sanoitus Jukka Tanskanen ja sovittanut Ripsipiirakka.


title: Ota rahat ja juokse

text: Ota rahat ja juokse on MTV3-kanavalla esitettävä suomalainen tositelevisiosarja, jossa kilpailijoiden tehtävänä on piilottaa 10 000 euroa sisältävä rahasalkku yhdessä tunnissa niin hyvin, etteivät heidän peräänsä lähetetyt etsivät löydä sitä. Etsintöjen ajaksi kilpailijat suljetaan putkaan 30 tunnin ajaksi (ensimmäisellä kaudella 48 tunnin ajaksi), jona aikana heitä kuulustellaan. Jos etsivät eivät löydä salkkua, saavat kilpailijat pitää piilottamansa rahat.


title: Ota rahat ja juokse

text: Ohjelman ensimmäinen tuotantokausi esitettiin syys–marraskuussa 2016. Toisen kauden kilpailijahaku alkoi toukokuussa 2018 ja kauden esittäminen syyskuussa 2018.


title: Ota rahat ja juokse

text: Ohjelmaa juontaa lumilautailija Eero Ettala, joka teki ohjelman ensimmäisellä tuotantokaudella ensimmäisen juontoroolinsa televisiossa. Kuulustelijoina toimivat Kimmo Keinänen ja Juha-Matti Kemppinen. Etsivinä puolestaan Ari Huhtinen ja Hanna Kajosmaa. Toisella kaudella Kajosmaan korvasi Kristiina Mikkilä.


title: Ota rahat ja juokse

text: Sarja perustuu yhdysvaltalaiseen "Take the Money and Run" -formaattiin.


title: Ota rahat ja juokse

text: Etsivät löysivät salkun 3 minuuttia etsintäajan päättymisen jälkeen ja kilpailijat saivat pitää piilottamansa rahat.


title: George Nevill (Bergavennyn 5. paroni)

text: George Nevill, Bergavennyn 5. paroni, KG, PC (s. noin vuonna 1469 – k. vuonna 1535 tai 1536) oli englantilainen hoviherra. Hän kuului vaikutusvaltaiseen Nevillen aatelissukuun, joka oli merkittävä vallankäyttäjä keskiajan Englannissa.


title: George Nevill (Bergavennyn 5. paroni)

text: Nevillen isä ja Bergavennyn 4. paroni oli myös nimeltään George Neville. Nuoremmalta Georgelta arvonimi periytyi hänen pojalleen Henry Nevillelle.


title: Ville Rajala (yleisurheilija)

text: Ville Valtteri Rajala (s. 18. huhtikuuta 1993) on suomalainen pika-aitajuoksija. Hän edustaa Alajärven Ankkureita ja on pituudeltaan 190 cm. Häntä valmentaa Tapio Rajala.


title: Ville Rajala (yleisurheilija)

text: Rajala on saavuttanut Kalevan kisoissa pronssia 110 metrin aitajuoksussa 2016. Sisäratojen SM-kilpailuissa hän sai hopeaa 60 metrin aitajuoksussa 2016. Hänellä on SM-mitaleja myös nuorten sarjoissa.


title: Ville Rajala (yleisurheilija)

text: Rajala sai alle 20-vuotiaiden Pohjoismaiden-mestaruuskilpailuissa hopeaa 110 metrin aitajuoksussa 2012. Aikuisten maaottelussa hän kilpaili ensimmäisen kerran Tukholmassa 2015. Parhaimmillaan hän on sijoittunut kolmanneksi hallimaaottelun 60 metrin aitajuoksussa Växjössä 2016.


title: Ville Rajala (yleisurheilija)

text: Rajalan ennätys 110 metrin aitajuoksussa on Jämsässä 29. kesäkuuta 2017 juostu 14.13. Hallissa hän on juossut 60 metrin aidat parhaimmillaan 7,99 Kuortaneella 24. tammikuuta 2016.


title: George Neville

text: George Neville tai George Nevill ovat olleet ainakin seuraavien henkilöiden nimiä:


title: WWE ’12

text: WWE ’12 on vuonna 2011 julkaistu showpainiaiheinen videopeli. Pelin kehitti Yuke’s ja julkaisi THQ. Se julkaistiin kolmelle pelialustalle, PlayStation 3:lle, Xbox 360:lle ja Wiille. Pelin kansikuvaksi valittiin Randy Orton. Peli on jatkoa "WWE SmackDown vs. Raw 2011:lle".


title: WWE ’12

text: Näytöstilassa voi pelata yksittäisiä otteluita ja määrittää omat säännöt, kuten missä kehässä otella ja kuinka ottelun voittaja määritellään. Edellisen pelin vahva/heikko-painisysteemi on poistettu. "WWE ’12:ssa" hahmot tekevät liikkeet perustuen vastustajan fyysiseen tilaan. Pelaajalla on mahdollisuus tehdä vastahyökkäys rajoitetun ajan, kun vastustaja on tekemässä omia painiliikkeitä. Selätyksessä esimerkiksi on mittari, jota on tehty hieman hankalammaksi edelliseen peliin nähden, kun painija on ottanut enemmän osumaa. Tekoälyä on myös muutettu niin, ettei pelaaja voi käyttää samaa liikettä kovin monta kertaa peräkkäin onnistuneesti. Peliin lisättiin myös uusi ”Dynamic Comeback” -ominaisuus, joka antaa tappiolla olevalle pelaajalle mahdollisuuden tehdä sarjan liikkeitä ja saada kaksi lopetusliikettä. Pelaajalla on myös mahdollista kohdistaa kiinniotteen jälkeen hyökkäyksensä, joko pään- käsien- tai jalkojen alueelle. Jotta pelaaja voittaa luovuttamalla, saatuaan vastustajansa esimerkiksi kuristukseen tulee ruudulle ”Breaking Point” -minipeli, jossa pelaajan täytyy painaa vähintään kahta nappia nopeasti niin kauan kunnes mittari tulee täyteen. Liikkeen voi halutessaan myös keskeyttää.


title: WWE ’12

text: WWE Universetilassa voi pelata eri tapahtumia ja juonenkuvioita, jotka on laitettu peliin automaattisesti. Kaikkia otteluita on mahdollista muuttaa ja halutessaan luoda esimerkiksi mestaruusotteluita tavallisten otteluiden sijaan, tai vaihtaa painijoita eri otteluihin ja tapahtumiin. Myös hahmojen liittoja ja feudeja voi vaihdella kesken tarinan ja heitä voi vaihtaa eri brändeihin, kuten SmackDownista Raw’hin tai esimerkiksi WCW:hen. Kaikilla painijoilla on myös oma momentum, joka kasvaa menestyksen myötä ja samalla painijan taidot kehittyvät parempaan suuntaan. Sitä vastoin jos painija häviää usein, hänen momentum laskee ja samoin taitotaso.


title: WWE ’12

text: Road to WrestleMania on tarinatila, jossa on kolme vaihetta. Pelaaja pelaa vain kolmella hahmolla tarinan aikana. Ensimmäinen osio keskittyy Sheamusiin, joka yhdessä muiden eurooppalaisten painijoiden kanssa esittää pahisroolia. Toisessa vaiheessa keskitytään sankarinroolia kantavaan Triple H:iin ja lopulta viimeisessä kuvitteelliseen Jacob Cass -supertähteen, jonka ulkomuotoa saa itse muokata.


title: WWE ’12

text: Mukana on yli 70 showpainijaa, joista osa on menneiden vuosien painijoita. Myös selostajat Jerry Lawler ja Jim Ross ovat pelattavina lisäosan kautta.GameRankings ja Metacritic laskivat eri pelinarvostelijoilta keskimääräisiksi arvosanoiksi päälle 70 prosenttia sadasta. IGN-sivusto arvosteli pelin parhain arvosanoin antaen 9/10 pistettä.


title: Arttu Tyystjärvi

text: Arttu Aleksi Tyystjärvi (s. 11. kesäkuuta 1997 Lappeenranta) on suomalainen yleisurheilija, jonka päälaji on kolmiloikka. Hän on kilpaillut nuorten SM-tasolla myös pituushypyssä. Hän edustaa Lappeenrannan Urheilu-Miehiä ja on pituudeltaan 187 cm. Hänen valmentajinaan toimivat Pekka Paronen ja Matti Mononen. Vuoteen 2017 saakka hän edusti Imatran Urheilijoita.


title: Arttu Tyystjärvi

text: Tyystjärvi on saavuttanut Kalevan kisoissa pronssia kolmiloikassa 2016. Sisäratojen SM-kilpailuissa hän sai samassa lajissa hopeaa 2016 ja pronssia 2018. Hän on voittanut nuorten sarjoissa kolmiloikan Suomen-mestaruuksia.


title: Arttu Tyystjärvi

text: Tyystjärvi sai alle 20-vuotiaiden Pohjoismaiden-mestaruuskilpailuissa hopeaa kolmiloikassa 2015. Nuorten maaotteluissa hän kilpaili ensimmäisen kerran 2014.


title: Arttu Tyystjärvi

text: Tyystjärven kolmiloikkaennätys on Oulussa 24. heinäkuuta 2016 hypätty 15,40. Hallissa hän on loikkinut parhaimmillaan 15,54 Jyväskylässä 3. helmikuuta 2018.


title: Detection Technology

text: Detection Technology Oyj on suomalainen säteilyantureita valmistava yritys, joka listautui Helsingin pörssin First North -markkinapaikalle vuonna 2015.


title: Detection Technology

text: Ennen listautumisantia vuonna 2015 Detection Technologyn omisti sijoitusyhtiö G. W. Sohlberg, jonka omistusosuus yhtiöstä oli tuolloin 71 prosenttia. Pörssilistautumisen jälkeen G. W. Sohlberg myi jäljelle jääneen 38,9 prosentin osuutensa yhtiöstä kesäkuussa 2016.


title: Kristiina Vuorvirta

text: Kristiina Vuorvirta (s. 28. maaliskuuta 1994) on suomalainen yleisurheilija, jonka päälaji on pituushyppy. Hän kilpailee myös pikajuoksussa.


title: Kristiina Vuorvirta

text: Vuorvirta voitti Kalevan kisoissa kultaa pituushypyssä 2016. Sisäratojen SM-kilpailuissa hän saavutti pronssia 2017. Hän on voittanut pituushypyssä myös nuorten Suomen-mestaruuksia. Naisten 4 × 100 metrin viestissä hän sai SM-pronssia 2014.


title: Kristiina Vuorvirta

text: Vuorvirta voitti pituushypyn alle 23-vuotiaiden Pohjoismaiden-mestaruuden 2016. Aikuisten maaottelussa hän kilpaili ensimmäisen kerran Tampereella 2016 sijoittuen pituushypyssä viidenneksi.


title: Kristiina Vuorvirta

text: Vuorvirta hyppäsi pituusennätyksensä 622 cm Oulussa 23. heinäkuuta 2016. Hallissa hän on hypännyt parhaimmillaan 603 cm Tampereella 11. helmikuuta 2017.


title: Dalilah Muhammad

text: Dalilah Muhammad (s. 7. helmikuuta 1990 Jamaica, Queens, New York) on yhdysvaltalainen 400 metrin aitajuoksun olympiavoittaja.


title: Dalilah Muhammad

text: Muhammad voitti 400 metrin aitajuoksun alle 18-vuotiaiden maailmanmestaruuden Ostravassa 2007 ajalla 57,25. Hän sai alle 20-vuotiaiden Pan-Amerikan-mestaruuskilpailuissa hopeaa 2009.


title: Dalilah Muhammad

text: Muhammad voitti 400 metrin aitajuoksun Yhdysvaltojen-mestaruuden 2013. Hän saavutti samana vuonna MM-hopeaa Moskovassa ajalla 54,09. Hän voitti kotimaansa olympiakarsinnan 2016. Rio de Janeiron olympialaisissa hän voitti kultaa ajalla 53,13.


title: Dalilah Muhammad

text: Muhammad juoksi 400 metrin aitajuoksun ennätyksensä 52,88 Eugenessa 10. heinäkuuta 2016.


title: Dalilah Muhammad

text: 25. kesäkuuta 2017 Muhammad paransi ennätyksensä Yhdysvaltain MM-karsinnoissa Sacramentossa lukemiin 52,64 s. Tällä ajalla Muhammad nousi kaikkien aikojen listalla 6. sijalle. Lontoon MM-kilpailuissa 2017 hän sai hopeaa ajalla 53,50.


title: American Kickboxing Academy

text: American Kickboxing Academy, lyhyemmin AKA on yhdysvaltalainen vapaaotteluseura. Sitä pidetään yhtenä parhaista vapaaotteluseuroista


title: American Kickboxing Academy

text: Javier Mendez perusti oman kamppailuseuran vuonna 1985 otellessaan samoihin aikoihin potkunyrkkeilyn parissa. Myöhemmin muutettuaan 1996 San Joseen hän siirsi seuransa uuteen kaupunkiin, jossa myöhemmin alettiin harjoittelemaan myös vapaaottelua. 1996 Brian Johnstonista tuli seuran ensimmäinen ottelija, joka pääsi UFC:hen. Sittemmin Frank Shamrock liittyi seuraan 1997 kehittääkseen pystyotteluaan, jonka jälkeen useat muut ottelijat alkoivat osoittaa mielenkiintoa seuraa kohtaan parantaakseen pystyotteluaan, kuten B. J. Penn, Bobby Southworth, Josh Thomson, Mike Swick, Paul Buentello, Jon Fitch ja Mike Kyle.


title: Hirvijärvi–Kallioselkä–Ahveninen–Suovu

text: Hirvijärvi–Kallioselkä–Ahveninen–Suovu (SYKE:n järvi numero 14.771.1.001) on Tervon ja Kuopion alueella sijaitseva keskikokoinen järvi. Se muodostuu Ahvenisen ja Hirvijärven pääaltaista, jotka edelleen jakautuvat pienempiin ja toisiinsa yhteydessä oleviin järvialtaisiin. Ne on Suomen ympäristökeskuksen luokituksessa on katsottu yhdeksi järveksi. Järven keskisyvyys on alle kaksi metriä. Se kuuluu Tallusjärven valuma-alueeseen ja Rautalammin reittiin Kymijoen vesistössä.


title: Ahveninen (Laukaan järvi)

text: Ahveninen (SYKE:n järvinumero 14.353.1.001) on Laukaassa sijaitseva pieni järvi. Sen vesi laskee Ahvenispuroa Kuusveteen. Veden laatu on lievästi humuksinen. Järveen on istutettu kuhaa. Suomessa on 23 Ahveninen-nimistä järveä, joista suurimmat ovat Tervossa ja Sotkamossa.


title: Ville Rajala

text: Ville Rajala -nimisiä henkilöitä ovat:


title: Ahveninen

text: Ahveninen voi tarkoittaa seuraavia:


title: Ataka (1922)

text: Ataka () oli keisarillisen Japanin laivaston 1922 valmistunut tykkivene.


title: Ataka (1922)

text: Alus tilattiin Yokohaman telakka osana vuoden 1920 hankintoja. Sen köli laskettiin 15. elokuuta 1921 ja alus laskettiin vesille 11. huhtikuuta 1922. Se valmistui 12. elokuuta 1923.


title: Ataka (1922)

text: Alus luokiteltiin 30. toukokuuta 1931 toisen luokan tykkiveneestä tykkiveneeksi. Se siirtyi 1945 Kiinalle ja alus poistettiin alusluettelosta 3. toukokuuta 1947.


title: Subaru Levorg

text: Subaru Levorg on Subarun vuodesta 2014 lähtien valmistama ylemmän keskiluokan farmariauto, joka perustuu tekniikaltaan Impreza- ja Legacy-malleihin. Auton nimi tulee sanoista "Legacy", "Revolution" ja "Touring".


title: Subaru Levorg

text: Levorg sai vuoden 2016 Euro NCAP -kolaritestistä tuloksekseen täydet viisi tähteä.


title: Subaru Levorg

text: Moottorivalikoimassa ovat 1,6- (170 hv) ja 2,0-litraiset (300 hv) turboahdetut nelisylinteriset bokserimoottorit. Auto on aina nelivetoinen, ja voimansiirtona on portaaton "Lineartronic"-niminen CVT-automaattivaihteisto, johon on luotu kuusi keinotekoista välitystä. Suomessa ainoa moottori on 1,6-litrainen.


title: Qatarin jääkiekkoliitto

text:
Qatarin jääkiekkoliitto on Qatarin jääkiekon hallinnoiva osapuoli. Liitto perustettiin vuonna 2010, ja se on ollut IIHF:n jäsen vuoden 2012 toukokuusta lähtien. Qatarin jääkiekkoliiton tämänhetkisenä johtajana toimii Khalil Al-Jabir.
Liiton kansainvälinen tunnus on QAT.


title: Fiat Freemont

text: Fiat Freemont on Fiatin vuodesta 2011 lähtien valmistama crossover-tyyppinen auto, joka on Euroopassa myytävä uudelleennimetty versio Dodge Journeystä. Se korvasi tila-automalli Fiat Ulyssen.


title: Fiat Freemont

text: Freemont esiteltiin Geneven autonäyttelyssä keväällä 2011. Moottoreina ovat Fiatin 2,0-litraiset (140/170 hv) Multijet-dieselit, Chryslerin 3,6-litrainen Pentastar-V6 (280 hv), jonka yhteydessä on neliveto, sekä nelisylinterinen 2,4-litrainen (170 hv) bensiinimoottori.


title: Antigua ja Barbuda kesäolympialaisissa 2004

text: Antigua ja Barbuda osallistui Ateenan kesäolympialaisiin vuonna 2004 joukkueella, johon kuului viisi urheilijaa kahdesta eri lajista. Lipunkantajana avajaisissa toimi pikajuoksija Daniel Bailey. Maa ei vieläkään saavuttanut mitaleita olympialaisissa.


title: Antigua ja Barbuda kesäolympialaisissa 2000

text: Antigua ja Barbuda osallistui Sydneyn kesäolympialaisiin vuonna 2000 joukkueella, johon kuului kaksi miestä ja yksi nainen. He osallistuivat yleisurheiluun ja purjehdukseen. Tämä oli Antigua ja Barbudan pienin olympiajoukkue koskaan, eikä maa näissä olympialaisissakaan saavuttanut yhtään mitalia. Lipunkantajana avajaisissa toimi pikajuoksija Heather Samuel.


title: Uskontodialogi

text: Uskontodialogi on uskontojen välistä kohtaamista sekä vuoropuhelua. Siihen kuuluu läheisesti uskontoteologia. Uskontodialogilla yritetään luoda ymmärrystä eri uskontojen erilaisten käsitysten välille sekä luoda erilaisia yhteistoiminnan muotoja. Suomessa yksi konkreettinen esimerkki uskontodialogista on terrori-iskujen jälkeen eri uskontokuntien vetoomukset rauhasta. Uskontodialogilla on nähty olevan merkitystä myös konfliktien ratkaisussa, koska niihin liittyy usein myös uskonnollisia ristiriitoja.


title: Domperidoni

text: Domperidoni (CHClNO) on bentsimidatsolonijohdannaisiin kuuluva orgaaninen yhdiste. Yhdistettä voidaan käyttää lääketieteessä ja eläinlääketieteessä muun muassa pahoinvointia ja oksentelua hillitsevänä lääkkeenä.


title: Domperidoni

text: Huoneenlämpötilassa domperidoni on valkoista kiteistä ainetta. Yhdiste on veteen liukenematonta ja liukenee hieman etanoliin.


title: Domperidoni

text: Domperidonin vaikutusmekanismi perustuu dopamiini D-reseptorien toiminnan salpaamiseen, minkä vuoksi oksentelu ja pahoinvointi vähenee. Yhdiste ei läpäise veri-aivoestettä. Domperidonia voidaan käyttää esimerkiksi sytostaattien ja Parkinsonin taudin lääkkeiden kuten apomorfiinin ja levodopan aiheuttamaa pahoinvointia. Vuonna 2014 domperidonin käyttö Euroopan Unionin alueella rajoitettiin pahoinvoinnin ja oksentelun hoitamiseen. Sallitut annostelumuodot ovat tabletit. Aikaisemmin yhdistettä on käytetty myös esimerkiksi närästyksen ja turvotuksen hoidossa. Domperidonin metaboloituminen alkaa jo ruuansulatuskanavassa ja jatkuu maksassa. Domperidoni stimuloi prolaktiinin tuotantoa, mikä lisää naisilla maidon tuotantoa. Eräissä maissa sitä käytetäänkin lisäämään rintaruokkivien äitien maidontuotantoa, mikäli se on muuten vähäistä.


title: Domperidoni

text: Vakavimmat domperidonin haittavaikutukset ovat sydämen rytmihäiriöt. Lääkeaine pidentää sydämen QT-aikaa ja lisää riskiä niin kutsuttuun kääntyvien kärkien takykardiaan sekä kammiovärinään. Rytmihäiriö voi johtaa kuolemaan. Lääkeainetta ei saa käyttää rytmihäiriöistä jo kärsivillä potilailla tai potilailla, joilla on maksan vajaatoiminta.


title: Domperidoni

text: Domperidonin synteesin ensimmäisessä vaiheessa o-kloorinitrobentseeni reagoi 3-aminopropanolin kanssa muodostaen amiinijohdannaisen. Seuraavassa vaiheessa nitroryhmä pelkistetään ja muodostuva tuote reagoi natriumsyanaatin kanssa muodostaen bentsimidatsolonirakenteen. Tämä välituote reagoi 1,4-dikloori-2-nitrobentseenin ja 4-aminopiperidiinin reaktiotuotteen kanssa. Viimeisessä vaiheessa nitroryhmä pelkistetään ja muodostuva diamiini reagoi jälleen natriumsyanaatin kanssa muodostaen toisen domperidonin bentsimidatsolonirenkaista.


title: Chrysler Pacifica (tila-auto)

text: Chrysler Pacifica on Chryslerin vuodesta 2016 lähtien valmistama suurikokoinen tila-auto, joka korvasi Chrysler Town & Countryn.


title: Chrysler Pacifica (tila-auto)

text: Pacifica esiteltiin Detroitin autonäyttelyssä tammikuussa 2016. Malli on pyritty muotoilemaan edeltäjäänsä urheilullisemmin ja linjakkaammin, jotta se houkuttelisi nuorempaa asiakaskuntaa kuin aiemmat tila-autot. Liukuovet on mahdollista avata käsiä käyttämättä.


title: Chrysler Pacifica (tila-auto)

text: Pacificassa on moottorina 3,6-litrainen Pentastar-V6 (287 hv). Voimansiirtona on yhdeksänportainen automaattivaihteisto.


title: Nissan Lucino

text: Nissan Lucino -nimeä käytettiin kahdesta täysin erillisestä Nissan-mallista vuosina 1994–2000. Ensimmäisenä esitelty malli oli kaksiovinen coupé-versio pohjoisamerikkalaisesta B14-Sunnysta. Vuonna 1995 markkinoille tulivat ainoastaan Japanissa myös kolmi- ja viisioviset hatchbackit, jotka olivat käytännössä samoja autoja kuin Nissan Almera ja Pulsar. Pohjois-Amerikassa coupé-korista Lucinoa myytiin nimellä Nissan 200SX.


title: Nissan Lucino

text: Lucinossa oli 1,5- (105 hv), 1,6- (120/175 hv) tai 1,8-litrainen (140 hv) bensiinimoottori. Ainoastaan Pohjois-Amerikassa myytyyn 200SX-nimiseen malliin oli saatavana 2,0-litrainen (140 hv) moottori.


title: Ford EcoSport

text: Ford EcoSport on Fordin vuodesta 2003 lähtien valmistama pieni crossover-tyyppinen henkilöauto. Sen ensimmäisen sukupolven mallia ei tuotu lainkaan Euroopan markkinoille.


title: Ford EcoSport

text: Ensimmäisen sukupolven EcoSport perustui eurooppalaisiin Fiesta- ja Fusion-malleihin, ja sen valmistus alkoi vuonna 2003 Brasiliassa.


title: Ford EcoSport

text: EcoSport oli saatavana turboahdetulla 1,0-litraisella (95 hv) bensiinimoottorilla, 1,6-litraisella (110 hv) flexifuel-moottorilla ja 2,0-litraisella (145 hv) vapaasti hengittävällä bensiinimoottorilla. Vientiin valmistettiin myös 1,4-litraista (68 hv) TDCi-dieselmoottoria. Kaikkien moottorien yhteydessä oli vakiona etuveto ja viisivaihteinen manuaalivaihteisto. 2,0-litraisen yhteyteen oli saatavana myös neliportainen automaattivaihteisto tai neliveto. 1,0-litrainen moottori poistui valikoimasta vuonna 2006.


title: Ford EcoSport

text: EcoSport koki vuoden 2007 lopussa kasvojenkohotuksen, jossa sen keulan ilmettä uudistettiin. Myös kojelauta vaihdettiin uuteen, ja sen materiaalit olivat aiempaa korkeatasoisempia.


title: Ford EcoSport

text: Toisen sukupolven EcoSportin ensiesiteltiin Intian New Delhissä tammikuussa 2012. Auto perustuu Fordin globaalille pohjalevylle, jota käytetään myös valmistajan Fiesta-, B-Max-, Transit Courier- ja Ka+-malleissa. Suomeen EcoSport saapui kesällä 2016.


title: Ford EcoSport

text: Vuoden 2013 Euro NCAP -kolaritestistä EcoSport sai tulokseksi neljä tähteä viidestä.


title: Ford EcoSport

text: Suomessa EcoSportiin on saatavana kolmisylinterinen turboahdettu 1,0-litrainen (125 hv) EcoBoost-bensiinimoottori tai 1,5-litrainen (95 hv) TDCi-dieselmoottori. Molemmat on varustettu viisivaihteisella manuaalivaihteistolla. Muilla markkinoilla on tarjolla myös 1,5- (112 hv), 1,6- (110 hv) ja 2,0-litraiset (143 hv) bensiinimoottorit, joista 2,0 litran moottorin yhteyteen on valittavissa neliveto tai "PowerShift"-kaksoiskytkinvaihteisto. Nelivedon yhteydessä voimansiirtona on aina kuusivaihteinen manuaalivaihteisto, etuvetoisena viisivaihteinen.


title: Ford EcoSport

text: Marraskuussa 2016 Los Angelesin autonäyttelyssä esiteltiin kasvojenkohotuksen läpikäynyt EcoSport. Auto sai muun muassa uudempia Ford-malleja vastaavan keulailmeen ja täysin uudistetun sisustan.


title: Chrysler 200

text: Chrysler 200 on Chryslerin vuosina 2010–2016 valmistama ylemmän keskiluokan automalli, joka korvasi Chrysler Sebringin.


title: Chrysler 200

text: Loppuvuodesta 2010 markkinoille tullut ensimmäisen sukupolven Chrysler 200 erosi tekniikaltaan vain vähän edeltäjästään Sebringistä.


title: Chrysler 200

text: Chrysler 200 -malliin oli saatavana kaksi bensiinimoottoria: 2,4-litrainen (173 hv) nelisylinterinen tai 3,6-litrainen (283 hv) Pentastar-V6. Nelisylinterisen moottorin yhteyteen oli valittavana neli- tai kuusiportainen automaattivaihteisto, V6:een ainoastaan kuusiportainen.


title: Chrysler 200

text: Vuonna 2011 esiteltiin sedanin rinnalle kaksiovinen kangaskattoinen avomalli, joka tuli myyntiin Euroopassa Lancia Flavia -nimisenä.


title: Chrysler 200

text: Toisen sukupolven Chrysler 200 esiteltiin Detroitin autonäyttelyssä tammikuussa 2014. Auto perustuu Fiat Chrysler Automobilesin pohjalevylle, jota käytetään muun muassa Alfa Romeo Giuliettassa.


title: Chrysler 200

text: Autossa käytettävät moottorit olivat 2,4-litrainen (184 hv) Tigershark sekä 3,6-litrainen (295 hv) Pentastar-V6. Molemmissa oli vakiona yhdeksänportainen automaattivaihteisto, ja V6-mallin sai halutessaan nelivetoisena.


title: Chrysler 200

text: Fiat Chrysler Automobiles ilmoitti vuoden 2016 alussa lopettavansa Chrysler 200:n ja teknisesti samankaltaisen Dodge Dartin valmistuksen huonon kannattavuuden vuoksi.


title: Fushimi (1906)

text: Fushimi () oli keisarillisen Japanin laivaston 1906 valmistunut tykkivene.


title: Fushimi (1906)

text: Alus tilattiin Yarrow'lta osana vuoden 1903 hankintoja. Sen köli laskettiin 22. maaliskuuta 1903 ja alus laskettiin vesille 5. elokuuta 1906. Se valmistui 1. lokakuuta.


title: Fushimi (1906)

text: Alus luokiteltiin 30. toukokuuta 1931 toisen luokan tykkiveneestä tykkiveneeksi. Se poistettiin alusluettelosta 1. maaliskuuta 1935.


title: Felix Gilman

text: Felix Gilman (11. marraskuuta 1974 Lontoo) on brittiläinen fantasiakirjailija. Hän on ollut useasti ehdolla scifi- ja fantasia-aiheisen "Locus"-palkinnon saajaksi. Tällä hetkellä hän asuu vaimonsa ja kahden lapsensa kanssa New Yorkissa Amerikan yhdysvalloissa.


title: Felix Gilman

text: Gilmanin ensimmäiset painetut teokset olivat kuvitteelliseen Ararat-kaupunkiin sijoittuvat romaanit "Thunderer" (2007) ja "Gears of the city" (2008). Molemmat toivat hänelle "Locus"-palkinto ehdokkuuden. Vuonna 2010 ilmestyi Gilmanin aiempaan tuotantoon liittymätön romaani "The Half-Made World", joka sai kahta vuotta myöhemmin jatko-osan "The Rise of Ransom City". Näistä ensimmäinen sai jälleen "Locus"-ehdokkuuden. Gilmanin viimeisin julkaisu on vuoden 2014 romaani, "The Revolutions". Gilmanin teoksia ei ole julkaistu suomeksi.


title: Tage Danielsson

text: Tage Danielsson (5. helmikuuta 1928 Linköping – 13. lokakuuta 1985 Tukholma) oli ruotsalainen kirjailija, elokuvaohjaaja, näyttelijä, koomikko ja muusikko. Hänen ohjaamiaan komediaelokuvia ovat "Omenasota" (Äppelkriget, 1971), "Picasson seikkailut" (Picassos äventyr, 1978) ja Astrid Lindgrenin romaanin pohjalta tehty "Ronja ryövärintytär" (Ronja Rövardotter, 1984). Hän teki paljon yhteistyötä Hans Alfredsonin kanssa, ja koomikkopari tunnettiin nimellä Hasse & Tage.


title: Tage Danielsson

text: Tage Danielsson varttui Linköpingissä bussinkuljettajan poikana. Äiti työskenteli Folkets park -huvipuistossa, jossa Tagekin kesäisin auttoi äitiään makeiskaupassa ja siivouksessa. Poika menestyi koulussa kaikissa aineissa paitsi liikunnassa. Vuonna 1949 aloitti opinnot Uppsalan yliopistossa ja sai sitten työpaikan Ruotsin yleisradioyhtiön viihdeosastolta 1954. Viisi vuotta myöhemmin hänet ylennettiin osaston johtajaksi. Radiovuosinaan hän tutustui skånelaiseen Hans Alfredsoniin, ja vuonna 1961 he perustivat yhtiön AB Svenska Ord tuottaakseen revyitä, viihdeohjelmia ja elokuvia.


title: Tage Danielsson

text: Hassen ja Tagen ensimmäinen Gröna Lundin huvipuistoon tehty revyy "Gröna hund" sai suuren suosion vuonna 1962. Sen näki muun muassa Ingmar Bergman, joka sittemmin ehdotti Svensk Filmindustrille koomikkoparia elokuvien tekijäksi. Heidän ensimmäinen elokuvansa oli vuoden 1964 "Ruotsalaisten riemut".


title: Tage Danielsson

text: Danielssonin synnyinkaupunki Linköping jakaa joka toinen vuosi Tage Danielssonin mukaan nimettyä humanismipalkintoa, jonka saajina ovat olleet muiden muassa Hans Alfredson, Jonas Gardell ja Georg Henrik von Wright. Linköpingissä on myös Danielssonin patsas. Skånen Tomelillassa on pikkuruinen Hasse & Tage -museo, johon mahtuu kerrallaan kahdeksan ihmistä.


title: Ghana kesäolympialaisissa 2016

text: Ghana osallistui Rio de Janeiron olympialaisiin vuonna 2016 joukkueella, johon kuului 14 urheilijaa viidestä eri lajista, eli kyseessä oli Ghanan historian suurin olympiajoukkue. Seuraavaksi suurimmat ovat vuosien 2008 ja 2012 yhdeksän urheilijan joukkueet. Lisäksi kisoissa nähtiin ensimmäiset ghanalaiset uimarit olympialaisissa. Tämä oli maan 14. esiintyminen kesäolympialaisissa sitten maan olympiadebyytin vuoden 1952 olympialaisissa, tuolloin vielä Kultarannikon nimellä. Montrealin olympialaisiin vuonna 1976 maa ei osallistunut Afrikan maiden, ja Moskovan olympialaisiin vuonna 1980 Yhdysvaltojen kisojen boikotoinnin vuoksi. Lipunkantajana avajaisissa sekä päättäjäisissä toimi pikajuoksija Flings-Owusu-Agyapong ja maan kapteenina keihäänheittäjä John Ampomah. Mitaleita Ghana ei saavuttanut.


title: Ghana kesäolympialaisissa 2016

text:
Ghana sai yhden "maanosapaikan" Rio de Janeiron judoihin. Tämän paikan täytti unkarilaissyntyinen Szandra Szögedi naisten alle 63-kiloisten sarjassa hänen ollessa Ghanan parhaiten rankingissa sijoittunut suoraan kisoihin pääsemätön judoka. Hän ei kuitenkaan päässyt jatkoon ensimmäiseltä, 32 judokan kierrokselta.Ghana lähetti yhden urheilijan miesten alle 56-kiloisten sarjaan. Abdul Omar pääsi kisoihin, koska oli sijoittunut Afrikan karsintakilpailussa parhaaksi ei kisoihin suoraa paikkaa saavista. Mutta yksi näistä, jotka olisivat päässeet suoraan kisoihin, eli marokkolainen Mohamed Hamout, päätti olla osallistumatta olympialaisiin, joten Abdul Omar sai paikan kisoihin, joissa matka kuitenkin katkesi jo ensimmäisellä kierroksella.Ghana sai yhden paikan Rio de Janeiron painonostotapahtumiin, kun 17-vuotias Christian Amoah sijoittui Afrikanmestaruuskilpailuissa
viiden parhaan joukkoon miesten alle 85-kiloisten sarjassa. Hänen loppusijoitus kisoissa oli 21.Ghana sai kaksi uimaria kisoihin "kansainvälisien paikkojen" avulla. He olivat myös Ghanan ensimmäiset uimarit olympialaisissa. Kumpikaan heistä ei päässyt jatkoon alkueristä.Seuraavat yhdeksän urheilijaa edustivat Ghanaa yleisurheiluissa. Heistä kukaan ei päässyt jatkoon ensimmäiseltä kierrokselta tai karsinnasta.


title: A. B. Guthrie Jr.

text: Alfred Bertram Guthrie Jr. (13. tammikuuta 1901 Bedford, Indiana, Yhdysvallat – 26. huhtikuuta 1991 Choteau, Montana, Yhdysvallat) oli yhdysvaltalainen kirjailija, käsikirjoittaja, historioitsija ja kirjallisuushistorioitsija. Hän sai kaunokirjallisuuden Pulitzer-palkinnon vuonna 1950 romaanista "The Way West".


title: A. B. Guthrie Jr.

text: Guthrien tunnetuimmasta teoksesta, ainoasta suomennetusta, "Korkean taivaan alla" Juri Nummelin sanoo, että se on hienoimpia ja karuimpia eräelämän kuvauksia, joita hän on lukenut.


title: A. B. Guthrie Jr.

text: Elokuviksi on muokattu "Korkean taivaan alla" (elokuva "Korkean taivaan alla" 1952) "These Thousand Hills" (elokuva "Kovien miesten maa", 1953) ja "The Way West" (elokuva "Tie länteen", 1967), mutta hän ei antanut tuotoksille erityistä arvoa. Hän on käsikirjoittanut itse kaksi elokuvaa, "Etäisten laaksojen mies" (1953) ja "Mies Kentuckysta" (1955).


title: Tonga kesäolympialaisissa 2016

text: Tonga osallistui Rio de Janeiron olympialaisiin vuonna 2016 joukkueella, johon kuului seitsemän urheilijaa neljästä eri lajista. Lipunkantajana avajaisissa toimi taekwondoin Pita Taufatofua ja päättäjäisissä juoksija Siueni Filimone. Mitaleita Tonga ei saavuttanut yhdeksänsissä kesäolympialaisissaan.


title: Tonga kesäolympialaisissa 2016

text:
Tongalla oli Rio de Janeiron olympialaisissa mukana sekä mies- että naisampujat, jotka pääsivät kisoihin Oseanian karsintojen kautta. He olivat Tongan ensimmäiset jousiampujat olympialaisissa sitten Ateenan olympialaisten 2004.
Kaksi tongalaista uimaria pääsi mukaan Rio de Janeiron uinteihin.Tonga sai kaksi "kansainvälistä paikkaa" Rio de Janeiron yleisurheiluihin. Osallistujat olivat Siueni Filimone, joka pääsi jatkoon karsintaerästään muttei juossut alkuerissä, ja Taina Halasima, joka jäi karsintaeriin.


title: Skvader

text: Skvader on ruotsalainen taruolento, jolla on rusakon etu- ja takajalat sekä naaraspuolisen metson selkä, siivet ja pyrstö.


title: Skvader

text: Skvader sai alkunsa Medelpadin maakunnan tarkastajan Håkan Dahlmarkin metsästystarinasta, kun hän kertoi ampuneensa sen kaltaisen eläimen vuonna 1847 Sundsvallin pohjoispuolella. Dahlmark sai myöhemmin vuonna 1907 kodinhoitajaltaan Lova Lindahlilta syntymäpäivälahjaksi taulun, joka esitti Dahlmark ampumaa eläintä. Dahlmark lahjoitti taulun Medelpadin muinaismuistoyhdistykselle vähän ennen kuolemansa vuonna 1912.


title: Skvader

text: Medelpadin muinaismuistoyhdistyksen intendentti Carl Erik Hammarberg halusi luoda "oikean" Skvaderin. Vuonna 1918 eläintentäyttäjä Rudolf Granberg loi täytetyn Skvaderin, joka on pysyvästi näytillä Hantverks- & Sjöfartsmuseet -museossa Norra Bergetin kaupunginosassa Sundsvallissa.


title: Skvader

text: Skvaderista on tullut Sundsvallin epävirallinen symboli, ja monet äänestivät sitä Medelpadin maakuntaeläimeksi vuoden 1987 kansanäänestyksessä.


title: Skvader

text: Ruotsinkielessä sana "skvader" tarkoittaa nykyisin taruolennon nimen lisäksi laajemmin kahden vastakohdan yhdistämistä toisiinsa. Esimerkiksi seka-autoja on kutsuttu Ruotsissa nimellä "skvader".


title: Skvader

text: Taruolento on myös antanut nimensä yrttiliköörille "Skvaderns Örtlikör", jonka valmistuksessa käytetyt yrtit kerätään alkuperäisen metsästystarinan tapahtumapaikalta Lunden metsästä Timråsta.


title: Skvader

text: Plinius vanhempi kuvaa teoksessaan "Naturalis historia" niin sanottua "jänis-lintua", joka muistuttaa hyvin paljon Skvaderia.


title: Skvader

text: Skvaderia muistuttaa myös baijerilainen taruolento Wolpertinger, joka usein kuvataan jänismäiseksi olennoksi jolla on siivet ja sarvet, sekä pohjoisamerikkalainen Jackalope joka on kuvitteellinen sarvipäinen jänislaji.


title: Haapajärvi (Iisalmi)

text: Haapajärvi (SYKE:n järvinumero 04.522.1.001) on Vuoksen vesistön Iisalmen reittiin kuuluva keskikokoinen järvi Iisalmen kaupungin alueella Pohjois-Savossa. Sen pinta-ala on 25,88 km², ja pinnankorkeus 85,9 metriä merenpinnan yläpuolella.


title: Haapajärvi (Iisalmi)

text: Haapajärvi saa pääosan vedestään lännestä Kiurujokea pitkin Kiuruvedestä ja se laskee Kihlovirran kautta Poroveteen. Haapajärven vedenkorkeus on likimain sama kuin Poroveden, joten lähialueen vesien säännöstely vaikuttaa Haapajärveenkin. Järven eteläosan Savonselkä ja itäosan Kihlovirran alue ovat suojeltuja.


title: Haapajärvi (Iisalmi)

text: Suomessa on 38 Haapajärvi-nimistä järveä. Iisalmen Haapajärvi on niistä selvästi suurin.


title: Tadžikistan kesäolympialaisissa 2016

text: Tadžikistan osallistui Rio de Janeiron olympialaisiin vuonna 2016 joukkueella, johon kuului seitsemän urheilijaa neljästä eri lajista. Lipunkantajana avajaisissa toimi moukarinheittäjä Dilshod Nazarov, joka myöskin toi kisoissa maan kaikkien aikojen ensimmäisen olympiakultamitalin, ja päättäjäisissä nyrkkeilijä Anvar Yunusov.Judossa Tadžikistanilla oli kaksi edustajaa: heistä Komronshokh Ustopiriyon pääsi suoraan kisoihin ranking-sijoituksensa mukaan ja Mukhamasmurod Abdurakhmonov taas sai paikan kilpailujen kautta.Tadžikistanilla oli yksi urheilija Rio de Janeiron nyrkkeilyssä alle 60-kiloisten sarjassa.


title: Tadžikistan kesäolympialaisissa 2016

text: Seuraavat uimarit pääsivät edustamaan Tadžikistania Rio de Janeiron uinteihin.Kaksi tadžikistanilaista yleisurheilijaa pääsi mukaan joko rajan ylittämällä tai ranking-sijoituksen kautta. Dilshod Nazarov toi miesten moukarinheitossa Tadžikistanin kaikkien aikojen ensimmäisen olympiakultamitalin.


title: Kiuruvesi (järvi)

text: Kiuruvesi (SYKE:n järvinumero 04.523.1.001) on Vuoksen vesistön Iisalmen reittiin kuuluva pienehkö järvi samannimisen kaupungin keskustan tuntumassa Pohjois-Savossa. Sen pinta-ala on 14,32 km², ja pinnankorkeus 88,4 metriä merenpinnan yläpuolella. Järvi on hyvin matala ja sen vedenkorkeutta säännöstellään.


title: Kiuruvesi (järvi)

text: Järvi kapenee paikoin salmiksi, jotka jakavat sen useaan järvialtaaseen. Niistä suurimmat ovat Ruutananselkä ja Ryönänselkä. Järvessä on useita saaria, joista suurin on Lapinsaari (43 ha). Kiuruvesi laskee 11 kilometriä pitkää Kiurujokea myöten Haapajärveen.


title: Pyhän Mikaelin katedraali (Alaska)

text: Pyhän Mikaelin katedraali on Alaskan Sitkassa sijaitseva Amerikan ortodoksisen kirkon katedraali, joka rakennettiin vuosina 1844–1848. Alkuperäinen katedraali paloi maan tasalle vuonna 1966 ja rakennettiin uudelleen. Se sai National Historic Landmark -arvon 13. kesäkuuta 1962.


title: Ford Courier

text: Ford Courier on Fordin vuosina 1991–2013 valmistama pieni hyötyajoneuvomalli, joka pohjautuu Ford Fiestaan. Myynti Euroopassa päättyi vuonna 2002, mutta Courierin valmistus jatkui Brasiliassa vuoteen 2013 saakka.


title: Ford Courier

text: Ensimmäisen sukupolven Courier esiteltiin vuonna 1991, ja se perustui kahta vuotta aikaisemmin esiteltyyn kolmannen sukupolven Fiestaan. Etuosa oli samanlainen kuin normaalissa Fiestassa, mutta takaosassa oli erillinen korotettu tavaratila.


title: Ford Courier

text: Toisen sukupolven Courier tuli markkinoille vuonna 1995, samaan aikaan neljännen sukupolven Fiestan kanssa. Brasiliassa Courier esiteltiin vuonna 1998 avolavamallina, ja sitä myytiin Etelä-Afrikassa nimellä Ford Bantam.


title: Ford Courier

text: Courier sai Fiestan tavoin kasvojenkohotuksen vuonna 1999. Myynti Euroopassa päättyi vuonna 2002, kun viidennen sukupolven Fiesta esiteltiin.


title: Nissan Sunny (Pohjois-Amerikka ja Japani)

text: Nissan Sunny (alun perin Datsun Sunny) -mallinimi oli Pohjois-Amerikassa ja Japanissa käytössä Nissanilla vuosina 1966–2006. B310-sukupolveen saakka näitä malleja myytiin Euroopassa eri nimillä (katso taulukko artikkelin lopussa), mutta B11 tunnettiin Euroopassakin Sunnyna. Tämän jälkeen Euroopan markkinoilla alettiin myydä pohjoisamerikkalaisesta ja japanilaisesta versiosta poikkeavaa Sunny N13 -mallia, joka oli todellisuudessa uudelleennimetty Nissan Pulsar.


text: Ensimmäisen sukupolven Sunny tuli markkinoille syksyllä 1966 kahtena korimallina, kaksiovisena sedanina ja kolmiovisena farmarina. Vientimarkkinoilla auto tunnettiin nimellä Datsun 1000. Samana vuonna esiteltiin myös kilpaileva malli Toyota Corolla.


text: Autossa oli moottorina 1,0-litrainen bensiinimoottori (myöhemmin käytössä myös Cherry/100A-mallissa), ja voimansiirtona täysin synkronoitu nelivaihteinen manuaalivaihteisto. Loppuvuonna 1967 esiteltiin myös neliovinen sedan, ja vuoden 1968 lopussa kaksiovinen coupé.


text: Sunny koki kesällä 1969 pieniä kosmeettisia uudistuksia, mutta tämä malli jäi lyhytikäiseksi, sillä valmistus päättyi saman vuoden joulukuussa.


text: Toisen sukupolven Sunny esiteltiin vuonna 1970. Se kasvoi kokoa joka suunnassa, jotta kilpailukyky uutta Toyota Corollaa vastaan säilyisi. Vientimarkkinoilla auto tunnettiin nimellä Datsun 1200, ja Suomessa sitä myytiin Datsun Finn -nimisenä.


text: Sunnyn moottori oli kasvanut 1,2-litraiseksi, ja uutena korimallina oli saatavana viisiovinen farmari. Vuonna 1971 esiteltiin kaksiovinen coupé, jossa oli 1,4 litran moottori.


text: Kolmannen sukupolven Sunny esiteltiin keväällä 1973. Sen kori oli edeltäjään verrattuna sulavalinjaisempi, ja akseliväli kasvoi neljä senttimetriä. Korimallit olivat samat kuin edellisessä sukupolvessa, eikä tekniikassakaan ollut merkittäviä uudistuksia. Vientimarkkinoilla käytetyt nimet olivat 120Y/140Y ja B-210 (Pohjois-Amerikka).


text: Auto oli kilpaileviin malleihin verrattuna tiloiltaan ahdas. Takaistuimella oli vähän polvi- ja pääntilaa, ja myös käynti takaistuimelle oli hankalaa. Näkyvyys sekä eteen että taakse oli auton muotoilun vuoksi heikko.


text: Moottori oli edellisestä sukupolvesta periytyvä 1,2-litrainen, jossa oli tehoa 52 hevosvoimaa. Muilla markkinoilla tarjottiin myös 1,3-, 1,4- ja 1,6-litraisia.


text: Sunny koki vuonna 1976 pienen kasvojenkohotuksen, jossa se sai muun muassa uudenlaisen etusäleikön. Nämä mallit tunnetaan korikoodilla B211.


text:
Neljännen sukupolven Sunny tuli markkinoille loppuvuonna 1977. Se oli viimeinen takavetoinen Sunny-malli. Akseliväliltään ja leveydeltään malli oli kilpailijoihinsa nähden pieni. Vuonna 1979 esitelty Datsun Cherry oli näiltä mitoiltaan Sunnya suurempi. Myös takaistuin- ja tavaratilat olivat ahtaat, mutta Sunnyn melutaso oli kuitenkin Cherryä alhaisempi.
Korimalleina olivat kaksi- ja nelioviset sedanit, coupé sekä kolmi- ja viisioviset farmarit. Viisiovisesta farmarista oli kaksi versiota: toinen oli loivaperäinen ja matala malli (Sunny California), toinen taas käytännöllisempi ja korkeampi.


text: Moottorivaihtoehtoina olivat 1,2- (52 hv) ja 1,4-litraiset (63 hv) OHV-moottorit. Vuosimallissa 1981 1,4-litrainen korvattiin uudella 1,5-litraisella OHC:llä, mutta vastaava 1,3-litrainen ei koskaan saapunut Euroopan markkinoille.


text:
Viidennen sukupolven Sunny esiteltiin vuoden 1981 lopussa, nyt ensimmäistä kertaa etuvetoisena ja Nissan-merkkisenä. Yhdysvalloissa autoa myytiin Sentra-nimisenä. Malli oli tekniikaltaan läheistä sukua Nissan Pulsarille (Euroopassa Cherry). Kasvaneesta koostaan huolimatta auto oli edeltäjäänsä kevyempi, sillä korirakenteissa käytettiin suurlujuusterästä. Sisätiloiltaan Sunny oli yksi luokkansa suurimmista malleista. Sunny B11 oli viimeinen malli, jota myytiin samanlaisena kaikilla markkina-alueilla. Tämän jälkeen Euroopassa myyty Sunny N13 oli todellisuudessa uudelleennimetty Nissan Pulsar.
Korimalleina olivat kaksi- ja nelioviset sedanit, coupé ja kaksi erilaista farmarimallia. Ensimmäinen oli loivaperäinen ja matala Sport Wagon, myöhemmin esiteltiin käytännöllisempi farmari, joka oli 10 senttimetriä korkeampi. Siinä oli pyöreät ajovalot, ja se oli tarkoitettu eräänlaiseksi säästömalliksi, sillä useimmat mukavuusvarusteet oli karsittu ja vaihteisto oli nelivaihteinen.


text: Moottorivalikoimassa olivat aluksi 1,3- (60 hv) ja 1,5-litraiset (75 hv) bensiinimoottorit. Vuonna 1982 esiteltiin myös 1,7-litrainen (55 hv) dieselmoottori. Ainoastaan Japanissa myytiin 1,5-litraisella (115 hv) turbomoottorilla varustettua kolmiovista hatchbackia, jonka nimi oli Sunny Turbo Leprix. Turbomallia sai myös sedan- ja coupé-korisena.


text: Kuudennen sukupolven Sunny esiteltiin Tokion autonäyttelyssä 1985. Mallia ei viety suurissa määrin ulkomaille, lukuun ottamatta coupéa ja farmaria, joita myytiin myös Euroopassa N13-Sunnyn rinnalla.


text: Moottorivalikoimassa olivat 1,3- ja 1,5-litraiset bensiinimoottorit sekä 1,7-litrainen diesel. 1,6-litrainen DOHC-moottori oli tarjolla aluksi vain hatchbackiin, mutta myöhemmin myös sedaniin. Osa malleista oli saatavana myös nelivetoisena. ABS-jarrut olivat ensi kertaa saatavilla Sunnyyn lisävarusteena.


text: Vuoden 1986 alussa esiteltiin jälleen coupé, jonka mallinimessä oli lisämerkintä RZ-1. Meksikossa coupéa myytiin nimellä Nissan Hikari. Moottoriksi oli aluksi valittavissa 1,5-litrainen vapaasti hengittävänä tai turboahdettuna versiona. Myöhemmin vuoden 1986 aikana myös 1,6-litrainen DOHC lisättiin mallistoon. Ainoastaan Euroopassa oli tarjolla 1,8 DOHC (125 hv).


text: Seitsemännen sukupolven Sunny esiteltiin vuonna 1990. Se ei merkittävästi eronnut edeltäjästään, mutta ulkomuoto oli hieman pyöristynyt. Perussa ja Chilessä mallia myytiin nimellä Nissan V16. Farmaria ei enää valmistettu, ja sen korvasi Nissan Wingroad, jota myytiin myös Euroopassa N14-Sunnyn farmariversiona. Vastaavasti Sunnyn coupé-mallin korvasi Nissan 100NX.


text: Moottorivalikoiman muodostivat 1,4-, 1,6- ja 2,0-litraiset bensiinimoottorit.


text: Kahdeksannen sukupolven Sunny esiteltiin vuoden 1993 lopussa. Sen coupé-versio tunnetaan nimellä Nissan Lucino (Pohjois-Amerikassa 200SX).


text: Moottorivalikoimassa olivat 1,6- ja 2,0-litraiset bensiinimoottorit. Sunnyn sai jälleen myös nelivetoisena versiona.


text: Yhdeksäs ja viimeinen Sunny-sukupolvi esiteltiin loppuvuonna 1998. Yhdysvalloissa myyty Sentra erosi nyt ulkonäöltään japanilaisesta Sunny-mallista.